Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 15 Σεπτεμβρίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1239/8-9-2016 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Οικονομικών, σχετικά με την ανάγκη στήριξης των περιοχών της Λακωνίας και της Μεσσηνίας που επλήγησαν από την πρόσφατη κακοκαιρία. 2. Η με αριθμό 1237/7-9-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Οικονομικών, σχετικά με τον ΕΝΦΙΑ των εθελοντικών οργανισμών. 3. Η με αριθμό 1241/8-9-2016 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Οικονομικών, σχετικά με την «σκανδαλώδη πώληση της “ΤΡΑΙΝΟΣΕ” έναντι του ευτελούς τιμήματος των 45 εκατομμυρίων ευρώ». 4. Η με αριθμό 1240/8-9-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις μειώσεις των επικουρικών συντάξεων. 5. Η με αριθμό 1246/12-9-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με τις πρωτοφανείς καταστροφές στον Νομό Τρικάλων, λόγω έντονης βροχόπτωσης. 6. Η με αριθμό 1243/9-9-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την απώλεια εσόδων ύψους 5 δισ. το 2014 από τον ΦΠΑ. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1244/12-9-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εσωτερικών και Διοικητικής Ανασυγκρότησης, σχετικά με την υποβάθμιση του Αστυνομικού Τμήματος της Αρναίας του Νομού Χαλκιδικής σε αστυνομικό σταθμό, σύμφωνα με σχετικό σχέδιο προεδρικού διατάγματος. 2. Η με αριθμό 1242/8-9-2016 επίκαιρη ερώτηση του Βουλευτή Κέρκυρας του Λαϊκού Συνδέσμου - Χρυσή Αυγή κ. Ιωάννη Αϊβατίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «αδυναμία εγκατάστασης των δικαιούχων στις εργατικές κατοικίες που βρίσκονται στην περιοχή του Αγ. Ιωάννη Κέρκυρας». 3. Η με αριθμό 1245/12-9-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη δυνατότητα ένταξης και επανένταξης στη ρύθμιση των εκατό δόσεων τόσο για οφειλές στο δημόσιο όσο και στα ασφαλιστικά ταμεία. 4. Η με αριθμό 1247/12-9-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Αγροτικής Ανάπτυξης και Τροφίμων, σχετικά με τον αποκλεισμό από τη συνδεδεμένη ενίσχυση, με κριτήριο το άπιαστο όριο των εκατόν είκοσι κιλών γάλα ανά ζώο, για χιλιάδες κτηνοτρόφους με εγχώριες φυλές εντατικής βοσκής. 5. Η με αριθμό 1202/30-8-2016 επίκαιρη ερώτηση του Βουλευτή Αργολίδος της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, σχετικά με την πορεία υλοποίησης των έργων του αρδευτικού δικτύου Αναβάλου Αργολίδας. 6. Η με αριθμό 1194/29-8-2016 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Παιδείας, Έρευνας και Θρησκευμάτων, σχετικά με την υποστελέχωση του ΤΕΙ Κιλκίς. 7. Η με αριθμό 1190/29-8-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης, σχετικά με τον αποκλεισμό χιλιάδων παιδιών από τους παιδικούς σταθμούς της χώρας. 8. Η με αριθμό 1211/5-9-2016 επίκαιρη ερώτηση του Βουλευτή Καρδίτσης της Νέας Δημοκρατίας κ. Κωνσταντίνου Τσιάρα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις αυξήσεις στις ασφαλιστικές εισφορές των αγροτών. 9. Η με αριθμό 1204/30-8-2016 επίκαιρη ερώτηση του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εσωτερικών και Διοικητικής Ανασυγκρότησης, σχετικά με την αύξηση της παραβατικότητας με θύμα τους πολίτες. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Υπάρχει κάποιος συνάδελφος που θέλει να λάβει τον λόγο;
Κύριε Πρόεδρε, μπορώ να έχω τον λόγο;
Έχετε τον λόγο, κύριε Κατσώτη.
Ευχαριστώ, κύριε Πρόεδρε. Το ΚΚΕ, όπως είπαμε και στην επιτροπή, τοποθετείται σε κάθε σχέδιο νόμου από τη σκοπιά των εργαζομένων και των άλλων λαϊκών στρωμάτων, αν ικανοποιούνται οι λαϊκές, εργατικές ανάγκες ή οι στρατηγικές του κεφαλαίου. Στον τουρισμό αποκαλύπτεται πλήρως ποια ανάπτυξη ευαγγελίζεται η Κυβέρνηση σήμερα και ποιον αυτή υπηρετεί. Οι εξήντα διακλαδικές συμφωνίες, όπως ειπώθηκε και στην επιτροπή, που έχουν γίνει ως τώρα, τα προκλητικά κίνητρα με φοροαπαλλαγές, πολύμορφες ενισχύσεις, προνόμια είχαν τη συμβολή τους στην τουριστική ανάπτυξη. Πάνω απ' όλα, όμως, η μεγαλύτερη συμβολή σε αυτή την ενίσχυση της ανταγωνιστικότητας των τουριστικών επιχειρήσεων είναι οι μεγάλες ανατροπές που έχετε επιβάλει όλοι σας - και η Νέα Δημοκρατία και το ΠΑΣΟΚ και οι προηγούμενες κυβερνήσεις, αλλά τις διατηρεί σήμερα ο ΣΥΡΙΖΑ και τις επεκτείνει - ενάντια στους εργαζόμενους για τη μείωση του λεγόμενου εργατικού κόστους. Έχετε δημιουργήσει μεσαιωνικές συνθήκες δουλειάς, συνθήκες γαλέρας. Η Κυβέρνηση ΣΥΡΙΖΑ - ΑΝΕΛ συνεχίζει από εκεί που σταμάτησαν οι προηγούμενοι. Ικανοποιεί πάνω απ' όλα τις ανάγκες των μεγάλων τουριστικών επιχειρήσεων, ενισχύει τις επιλογές τους για προσέγγιση τουριστών από το εξωτερικό και ιδιαίτερα ποιοτικών τουριστών, δηλαδή με υψηλό βαλάντιο. Η στρατηγική που ακολουθεί είναι στρατηγική που έχουν οι μεγάλοι παίκτες στον τουρισμό, αυτοί που θα αυξήσουν την ανταγωνιστικότητά τους, δηλαδή την κερδοφορία τους. Ό,τι μπαίνει εμπόδιο σε αυτή τη στρατηγική, η Κυβέρνηση και οι μεγαλοξενοδόχοι, σε συνεργασία και με αποφασιστικότητα, το ξεπερνούν. Ιδιωτικοποιήσεις αεροδρομίων, λιμανιών, βουνών, εκτάσεων γης φιλέτα, με την ταυτόχρονη αλλαγή χρήσεων γης υπηρετούν τους σχεδιασμούς για τις επενδύσεις. Αυτά αξιοποιούν, όπως βέβαια και το φιλικό επενδυτικό περιβάλλον, που δημιουργήθηκε και συνεχίζεται να δημιουργείται με κίνητρα, προνόμια, φοροαπαλλαγές των μεγάλων επιχειρηματικών ομίλων, αλλά πάνω απ' όλα - όπως είπαμε - με τη συντριβή των εργασιακών δικαιωμάτων. Οι εκατόν εξήντα φάκελοι, κυρία Υπουργέ, - όπως είπατε και στην επιτροπή - για τα πεντάστερα και τα τετράστερα ξενοδοχεία που είναι για αδειοδότηση καθώς και τα δεκαπέντε πολύ μεγάλα σύνθετα καταλύματα δείχνουν ότι η ανάπτυξη γίνεται πάνω στα συντρίμμια των εργασιακών δικαιωμάτων. Η δίκαιη ανάπτυξη που προβάλλει η Κυβέρνηση αφορά τα κέρδη των επιχειρηματικών ομίλων, που διασφαλίζονται με την πολύμορφη στήριξη και κυρίως με την εργασιακή ζούγκλα για τους εργαζόμενους. Είναι γνωστό ότι η τουριστική περίοδος, που προχωρά στο τέλος της, αφήνει πίσω συντρίμμια για τους εργαζόμενους. Είναι επίσης, γνωστό ότι φέτος οκτώ στους δέκα δεν μπόρεσαν να κάνουν διακοπές. Από τους εργαζόμενους, οι οποίοι είναι αποκαμωμένοι από την τουριστική περίοδο, με μεγάλη εντατικοποίηση της δουλειάς, με πολλές λιποθυμίες, πολλοί είναι απλήρωτοι. Τώρα, παρ' όλο που μιλάμε για είκοσι εννέα εκατομμύρια τουρίστες - όπως ειπώθηκε και το επανέλαβε και η Υπουργός - και μιλάμε για αύξηση των εσόδων και των κερδών, οι εργαζόμενοι απασχολήθηκαν λιγότερες ημέρες, οι μισθοί τους ήταν πολύ μικρότεροι. Με δυσκολία θα βγάλουν τον χειμώνα. Είναι γνωστό ότι οι κλαδικές συλλογικές συμβάσεις εργασίας έχουν καταργηθεί. Οι εργοδότες δεν τις εφαρμόζουν, αλλά όλα αυτά τα ζητήματα που αφορούν τους εργαζόμενους είναι εκτός του Υπουργείου Τουριστικής Ανάπτυξης. Το Υπουργείο είναι Υπουργείο των ξενοδόχων και ενισχύει τη στρατηγική τους, τους σχεδιασμούς τους συνολικά στη χώρα αλλά και στο εξωτερικό. Το μνημόνιο που συζητάμε είναι συνέχεια των συμφωνιών που έχουν υπογράψει όλες οι ελληνικές κυβερνήσεις για λογαριασμό των στρατηγικών σχεδιασμών της αστικής τάξης. Ποιοι είναι αυτοί; Είναι η Ελλάδα να γίνει μεταφορικός και ενεργειακός κόμβος και βέβαια μια χώρα τουριστική. Το συγκεκριμένο μνημόνιο εξειδικεύεται στον τουριστικό τομέα. Εξυπηρετεί τους γενικότερους σχεδιασμούς του μονοπωλιακού κεφαλαίου που επενδύει στον τουρισμό, σχεδιασμοί που εκφράζονται και στις επεξεργασίες του Συνδέσμου Ελληνικών Τουριστικών Επιχειρήσεων. Ιδιαίτερα η Κύπρος και η Αίγυπτος αποτελούν βασικούς ανταγωνιστικούς παίκτες του τουρισμού στη Μεσόγειο με πολύ μεγάλη τουριστική αγορά. Σε αυτή την αγορά επενδύονται και κεφάλαια ελληνικών συμφερόντων - όπως και στην Ελλάδα - όπου όμιλοι κυπριακών συμφερόντων και άλλοι διεθνικοί όμιλοι που έχουν σημαντική οικονομική δραστηριότητα και στις τρεις χώρες - όπως πρακτορεία, μεταφορές, ξενοδοχεία, κρουαζιέρα - επενδύουν. Κυρία Υπουργέ, σας είπα και στην επιτροπή για το ξενοδοχείο «Athens Lydra» η σιωπή σας, η σιωπή της Κυβέρνησης, δείχνει ποιον και ποια λογική υπηρετείτε. Υπηρετείτε μια από τα ίδια, την ελευθερία της αγοράς, την ελεύθερη δράση των καπιταλιστών, και δείχνει επίσης την πλήρη αδιαφορία σας για τις επιπτώσεις στους εργαζόμενους. Ο Πρωθυπουργός από τη ΔΕΘ επανέλαβε αυτό που ακούμε από πολλούς εκπροσώπους του κεφαλαίου, ότι η αγορά αυτορρυθμίζεται. Η Κυβέρνηση ΣΥΡΙΖΑ - ΑΝΕΛ παρεμβαίνει, νομοθετεί, ρυθμίζοντας για λογαριασμό των επιχειρηματικών ομίλων ανατροπές για τους εργαζόμενους, ώστε να ικανοποιεί τις ανάγκες του κεφαλαίου για φθηνή εργατική δύναμη, για βαθύτερη εκμετάλλευση και μεγαλύτερη κερδοφορία. Μέχρι τώρα η Κυβέρνηση, το Υπουργείο, δεν έχετε πει έστω μια κουβέντα γι' αυτούς τους εργαζόμενους. Ο Παρασκευαΐδης, γνωστός Κύπριος μεγαλοεπιχειρηματίας, ο πρώτος με αμύθητο πλούτο στην τάξη του στην Κύπρο, με πολύχρονη επενδυτική δράση στην Ελλάδα, αφού πήρε έργο του ΤΑΠ, αξίας 600 εκατομμυρίων, έχτισε το ξενοδοχείο με 80% πληρότητα και άφησε εκατόν πενήντα εργαζόμενους στον δρόμο και εσείς δεν έχετε πάρει θέση. Αυτοί οι εργαζόμενοι είναι πέντε μήνες απλήρωτοι. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Αγωνίζονται και στέλνουν καθαρό μήνυμα ότι χωρίς αυτούς το ξενοδοχείο δεν θα δουλέψει. Αρνούνται να ζήσουν με τον εφιάλτη της ανεργίας. Διεκδικούν τη διαδοχή σε όποιον πάρει το ξενοδοχείο. Διεκδικούν μέχρι την επαναλειτουργία του ξενοδοχείου την ουσιαστική τους προστασία από την ανεργία, να πληρώσει η εργοδοσία, που χρόνια τώρα έβγαλε αμύθητο πλούτο στην πλάτη των εργαζομένων. Αυτά, όμως, για το Υπουργείο που ενδιαφέρεται για τους μεγαλοξενοδόχους, τους tour operators, ακούγονται παράταιρα. Στο μνημόνιο ξεχωρίζει η ενίσχυση του θαλάσσιου τουρισμού, της κρουαζιέρας, που αποτελεί βασική επιδίωξη των μονοπωλίων του τουρισμού στη χώρα μας, για να κυριαρχήσει η Ελλάδα στην Ανατολική Μεσόγειο. Τέτοιες συμφωνίες περιπλέκουν ακόμα περισσότερο τη χώρα μας στους ενδοϊμπεριαλιστικούς ανταγωνισμούς, στους άξονες και στις συμμαχίες που διαμορφώνονται μεταξύ των καπιταλιστικών κρατών. Οι συμφωνίες αυτές δεν μπορούν να κρύψουν ότι οι συνεργασίες συνυπάρχουν με τους ανταγωνισμούς. Οι εργαζόμενοι και ο λαός δεν έχουν να κερδίσουν τίποτα. Αυτές οι συμφωνίες ενισχύουν, επεκτείνουν και βαθαίνουν την εκμετάλλευση των εργαζομένων. Εξάλλου, μέσα από το άρθρο 24 προβλέπεται η λεγόμενη «πρακτική», που έχει γεμίσει κάθε επιχείρηση, κάθε ξενοδοχείο, με μαθητές. Αποτελούν αυτές οι συμφωνίες εργαλείο φτηνού και ευέλικτου εργατικού δυναμικού, απλήρωτης εργασίας και γενικευμένης μαθητείας. Είναι μια ακόμη συμφωνία που αποκαλύπτει ότι η σημερινή Κυβέρνηση συνεχίζει από κει που σταμάτησαν οι προηγούμενες. Ψηφίζουμε «όχι» στη συμφωνία. Ευχαριστώ, κύριε Πρόεδρε.
Ευχαριστώ και εγώ, κύριε Κατσώτη. Κύριε Παναγιώταρε, έχετε τον λόγο.
Σχετικά με την κύρωση του τριμερούς μνημονίου κατανόησης για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας, θέλουμε να δώσουμε μια μικρή παραίνεση σε όσους έσπευσαν να παραδώσουν μαθήματα ιστορίας και πολιτισμού κατά τη διάρκεια συζητήσεως στην επιτροπή. Ειπώθηκε στην επιτροπή το εξής: Ότι στη γεωγραφική περιοχή της ανατολικής μεσογειακής λεκάνης αναπτύχθηκαν τρεις βασικοί και σπουδαίοι πανάρχαιοι πολιτισμοί, ήτοι ο μινωικός, ο αιγυπτιακός και ο αρχαιοελληνικός πολιτισμός. Από πότε ο μινωικός και ο αρχαιοελληνικός πολιτισμός είναι κάτι ξεχωριστό και δεν είναι μια συνέχεια, η οποία συνεχίζεται μέχρι και την εποχή μας με διάφορες εκφάνσεις και μορφές; Η παρούσα κύρωση αφορά ένα μνημόνιο συνεργασίας, το οποίο υπεγράφη μεταξύ Ελλάδας, Κύπρου και Αιγύπτου σχεδόν πριν από δύο έτη, τον Οκτώβριο του 2014. Ειδικότερα, κατά την αιτιολογική έκθεση, στόχος των τριών μερών είναι η αύξηση της τουριστικής κίνησης μεταξύ των τριών χωρών. Η τριμερής συνεργασία επιτυγχάνεται κατά τους υπογράφοντες του μνημονίου διά της διευκόλυνσης συνεργασίας των τουριστικών γραφείων, ανταλλαγής τεχνογνωσίας, μάρκετινγκ και πληροφοριών γύρω από τον τουρισμό, ενθάρρυνσης και διευκόλυνσης τουριστικών επενδύσεων. Μάλιστα, για την υλοποίηση όλων των ανωτέρω, προβλέπεται η δυνατότητα δημιουργίας ενός κοινού ταμείου. Τα επίπεδα της ελληνικής τεχνογνωσίας στον τουρισμό είναι υψηλότατα και η εμπειρία του συνόλου των ανθρώπων που εμπλέκονται και δρουν στις τουριστικές επιχειρήσεις, διατήρησε την τουριστική ροή, παρ' ότι η πολιτεία έπραξε ό,τι μπορούσε προκειμένου να ισοπεδώσει έναν από τους εναπομείναντες αιμοδότες για την ελληνική οικονομία. Και όταν λέμε «έκανε ότι μπορούσε», εννοούμε είτε με την αύξηση του ΦΠΑ είτε με τα τέλη διανυκτέρευσης είτε με το γεγονός ότι αυξήθηκε ο ΦΠΑ σχεδόν σε όλα τα νησιά και θα επακολουθήσει και σε όσα δεν έχει γίνει αύξηση μέχρι τώρα - βλέπουμε τις ενέργειες - είτε με τις δυσκολίες, τις άμεσες ή έμμεσες, προς χώρες, οι οποίες βλέπουν την Ελλάδα ως ένα τουριστικό προορισμό όχι μόνο για διακοπές αλλά και για άλλους λόγους, για θρησκευτικό τουρισμό, όπως είναι η Ρωσία. Γνωρίζουμε πάρα πολύ καλά τα προβλήματα που υπάρχουν στο ζήτημα της βίζας και είναι και ειρωνικό από τη μια εκατομμύρια εισβολείς - λαθρομετανάστες να μπαίνουν στην πατρίδα μας χωρίς κανένα απολύτως χαρτί και να αποκτούν δικαιώματα είτε εργασίας με νομοσχέδιο, που ψηφίσατε πριν από λίγες μέρες, είτε να μπαίνουν στα σχολεία τα παιδιά τους δωρεάν και να τους παρέχονται τα πάντα και την ίδια ώρα εκατομμύρια Ρώσων, Σέρβων τουριστών και άλλων, οι οποίοι θέλουν να έρθουν στην πατρίδα μας, να μην έχουν αυτή τη δυνατότητα διότι κωλυσιεργούν οι υπηρεσίες ή αργεί η έκδοση βίζας, προκειμένου να έρθουν στην πατρίδα μας. Να σημειωθεί ότι η τουριστική κίνηση στην πατρίδα μας, συγκρίνοντάς την με τα επίπεδα των προηγουμένων ετών, επλήγη σε συγκεκριμένες περιοχές και όλοι γνωρίζουμε ότι η βασικότατη αιτία είναι η αθρόα εισροή λαθρομεταναστών. Είδαμε τι έγινε και τώρα αρχίζουμε και μετράμε τις πληγές ξεκάθαρα πλέον στη Λέσβο, στη Χίο, στη Σάμο, στην Κω και σε άλλα νησιά. Βλέπουμε ότι με τις ενέργειες και τις κινήσεις σας, δυστυχώς, θα μετρήσουμε πληγές και σε άλλα νησιά του χρόνου, όπως την Κρήτη, που θα στείλετε για αρχή δύο χιλιάδες λαθρομετανάστες ή πρόσφυγες - όπως θέλετε πείτε το - αλλά όλοι ξέρουμε τι θα γίνει. Θα μείνουν εκεί και θα έρθουν και άλλοι, με ό,τι αυτό συνεπάγεται για τις τοπικές οικονομίες. Ακόμα και αν το παρόν μνημόνιο ήθελε να συνδράμει στη βελτίωση της τουριστικής πολιτικής, σοβαρές επιφυλάξεις και ανησυχίες γεννιούνται κατά την ανάγνωσή του. Κατά την υπογραφή μιας συμφωνίας, μέσω της οποίας επιδιώκεται επικαιροποίηση των δεσμών αρχαίων πολιτισμών, λαμβάνεται ως δεδομένη η καλή πίστη των ημερών για διάθεση και συνεργασία. Δεν τίθεται θέμα διαφορετικών επιδιώξεων και στόχων. Κατά συνέπεια η παράθεση του άρθρου 6, το οποίο αφορά την επίλυση τυχόν διαφωνιών ως προς την ερμηνεία ή εφαρμογή του παρόντος μνημονίου, είναι στη βάση του λάθος. Το ανωτέρω καταδεικνύει, λοιπόν, ότι ακόμα και σε εκείνες τις περιπτώσεις κατά τις οποίες τα συμβαλλόμενα μέρη έχουν - υποτίθεται - κοινές επιδιώξεις αυτό δεν είναι καθόλου αληθές. Η δημιουργία κοινού ταμείου αποτελεί μια διάταξη πολύ γενική, ώστε θα μπορούσε να επιτρέψει την παρέμβαση τρίτων στην οικονομική, τουριστική πολιτική. Δεν εξειδικεύεται η λειτουργία του ταμείου και ο τρόπος επιλογής των προσώπων που θα το διαχειρίζονται. Θα ήθελα να κάνω και μια, δυο γενικές παρατηρήσεις, που έχουν να κάνουν με τουριστικά θέματα, μιας και η πατρίδα μας είναι ένας παγκόσμιος τουριστικός προορισμός. Αν χειριζόμασταν σωστά τον τομέα αυτό, θα μπορούσαμε να έχουμε πολύ περισσότερους τουρίστες όλον τον χρόνο και να διευκολυνθούν οι Έλληνες πολίτες, ειδικότερα στα χρόνια των μνημονίων, που βλέπουμε το ένα μετά το άλλο τα επαγγέλματα να πλήττονται ανεπανόρθωτα. Είχαμε πει και στην επιτροπή προς την κυρία Υπουργό, η οποία το παλεύει από τη μεριά της το συγκεκριμένο ζήτημα του τουρισμού, ότι στο τέλος όταν κάνουμε ταμείο, βλέπουμε ότι ενώ φέτος θα έχουμε περισσότερες αφίξεις, τα έσοδα θα είναι λιγότερα. Γιατί το ζητούμενο είναι να έχουμε περισσότερα έσοδα για την τοπική οικονομία, για τους Έλληνες εργαζόμενους, για τους Έλληνες εστιάτορες, για τους Έλληνες ξενοδόχους, για τους Έλληνες με καταστήματα τουριστικών ειδών και όλα αυτά. Το μοντέλο που προωθείται σε παγκόσμιο επίπεδο, σύμφωνα με το οποίο, όπως σας είπαμε και στην επιτροπή, ένα γκρουπ τουριστών προπληρώνει σε ένα γραφείο τουρισμού που δεν είναι ελληνικής ιδιοκτησίας και έρχεται στην πατρίδα μας μια πτήση τσάρτερ, η οποία και αυτή δεν είναι ελληνικής ιδιοκτησίας και πάει σε ένα all inclusive ξενοδοχείο, που και αυτό δεν είναι ελληνικής ιδιοκτησίας, μέχρι στιγμής δεν αφήνει τίποτα στην τοπική οικονομία. Ποντάρουμε στο ότι όλοι αυτοί που θα έρθουν, θα κάνουν και μια βόλτα ενδεχομένως έξω στο νησί, στο οποίο θα πάνε, αλλά δυστυχώς βγαίνουν και δεν κάνουν τίποτα απολύτως. Λέμε ότι έστω θα δουλέψουν κάποιοι Έλληνες εντός αυτών των ξενοδοχείων. Όμως, παρατηρείται τα φαινόμενο τα τελευταία έτη σε πάρα πολλά ξενοδοχεία η πλειοψηφία των εργαζομένων να μην είναι Έλληνες, να είναι αλλοδαποί είτε ως ασκούμενοι, οι οποίοι δεν πληρώνονται, είτε μέσω του ΟΑΕΔ, δηλαδή το ελληνικό κράτος πριμοδοτεί θέσεις για αλλοδαπούς. Στο τέλος της ημέρας δεν μένει τίποτα για τον Έλληνα πολίτη και την ελληνική οικονομία. Λέμε ότι θα φάνε παραδοσιακά ελληνικά φαγητά, από κρέας όμως Αργεντινής, εισαγόμενο, από γάλα εισαγόμενο, από αυγά εισαγόμενα, από ελαιόλαδο εισαγόμενο. Τα πάντα είναι εισαγόμενα. Άρα θα πρέπει να σκεφτείτε πολύ καλά το μοντέλο τουριστικής ανάπτυξης το οποίο θα θέλαμε. Ενδεχομένως, με πολύ λιγότερους τουρίστες να είχαμε πολύ περισσότερα έσοδα. Το ιδανικό θα ήταν να είχαμε περισσότερους τουρίστες και πολύ περισσότερα έσοδα. Θα κάνω μια μικρή παρένθεση, τελειώνοντας, κύριε Πρόεδρε. Ξέρουμε πολύ καλά ότι τα τελευταία χρόνια ανθεί ο λεγόμενος θρησκευτικός τουρισμός. Η πατρίδα μας είναι η κοιτίδα της Ορθοδοξίας και εκατοντάδες εκατομμύρια πολιτών - ορθοδόξων και όχι μόνο - επιθυμούν να έρθουν στην πατρίδα μας, να επισκεφτούν για τους δικούς τους λόγους τα μοναστήρια, τις εκκλησίες, τους ναούς, όλα αυτά τα οποία βρίσκονται εντός της ελληνικής επικράτειας. Το μόνο που βλέπουμε τα τελευταία έτη είναι αντί να έχουμε τον θρησκευτικό τουρισμό που ελπίζουμε, που θα θέλαμε, των χριστιανών και αυτών που θα ήθελαν να επισκεφτούν τους χριστιανικούς ναούς, τα μοναστήρια και όλα αυτά τα οποία προείπαμε, να βλέπουμε εκατομμύρια μουσουλμάνων, ισλαμιστών να έρχονται στην πατρίδα μας, να αφοδεύουν σε χριστιανικούς ναούς, να σπάνε τα ξωκλήσια, να τα ληστεύουν και να κάνουν το οτιδήποτε άλλο. Σίγουρα, αν συνεχιστεί αυτή η κατάσταση, θα έχουμε ένα σοβαρότατο πρόβλημα και σε αυτό το συγκεκριμένο ζήτημα, που αφορά τον θρησκευτικό τουρισμό. Ευχαριστώ.
Και εγώ ευχαριστώ. Κατά τον Κανονισμό, δικαιούνται να έχουν τον λόγο οι Βουλευτές από τα κόμματα που είχαν αντίρρηση στην επιτροπή. Εάν θέλουν κάποιοι Βουλευτές, να ζητήσουν τον λόγο.
Κύριε Πρόεδρε, θα μπορούσα να έχω τον λόγο επί της διαδικασίας;
Παρακαλώ, κύριε Βρούτση, έχετε τον λόγο.
Θα ήθελα, κατ' αρχάς, να πω ότι είναι γνωστό ότι στο θέμα της συγκεκριμένης κύρωσης έχουμε τοποθετηθεί και ότι θα την ψηφίσουμε. Δεύτερον, θέλω να πω ότι το ζήτημα των τροπολογιών που έρχονται πάνω στις κυρώσεις το θεωρούμε λάθος. Είναι μια πρακτική, με την οποία δεν συμφωνούμε. Παρ' όλα αυτά, για τις τροπολογίες θα τοποθετηθεί ο εισηγητής μας και θα ήθελα να ρωτήσω την Κυβέρνηση, πριν πάρει τον λόγο ο Υπουργός, αν προτίθεται να φέρει καινούριες τροπολογίες κατά τη διαδικασία της συζήτησης.
Κύριε Βρούτση, οι τροπολογίες είναι στη δεύτερη σύμβαση.
Συνολικά τοποθετούμαι, κύριε Πρόεδρε. Ευχαριστώ πολύ.
Κυρία Υπουργέ, έχετε τον λόγο για πέντε λεπτά.
Ευχαριστώ πάρα πολύ, κύριε Πρόεδρε. Το 2015 είχαμε σχεδιάσει και υλοποιήσαμε την εθνική τουριστική πολιτική μας σε ένα περιβάλλον, το οποίο, δυστυχώς, ήταν δυσμενές για τον ελληνικό τουρισμό. Το 2015 είχαμε μία - θα έλεγα - συγκράτηση στις κρατήσεις και στις αφίξεις και από τις παραδοσιακές μας αγορές και από αγορές, όπως η Ρωσία, που έφτανε στα μεγέθη περίπου του 60%. Αναλάβαμε, λοιπόν, και υλοποιήσαμε άμεσα την εθνική τουριστική πολιτική, η οποία απέδωσε καρπούς και το 2015. Παρ' όλες τις δυσκολίες - δύο εκλογικές αναμετρήσεις, το δημοψήφισμα, η απειλή του Grexit, η οικονομική ασφυξία - καταφέραμε να ξεπεράσουμε και τις πιο υψηλές προσδοκίες που είχε και ο ιδιωτικός φορέας της τάξης των είκοσι τεσσάρων εκατομμυρίων τουριστών, που υπολόγιζαν να φέρουν το 2015, να έλθουν στην πατρίδα μας. Εμείς ξεπεράσαμε κάθε προσδοκία. Ήταν τόσο στοχευμένες και καθοριστικές οι δράσεις και οι ενέργειες που κάναμε το 2015- τίποτα δεν έγινε τυχαία, έγινε με σκληρή δουλειά και με την εφαρμογή αυτής της νέας εθνικής τουριστικής πολιτικής - που πετύχαμε να είναι χρονιά - ρεκόρ να φτάσουμε στα είκοσι έξι εκατομμύρια τουρίστες και 14,2 δισεκατομμύρια έσοδα. Είναι πολύ σημαντικό να πω ότι αυτή η εθνική τουριστική πολιτική κατάφερε μέσα σε ενάμιση χρόνο, που αυτή η Κυβέρνηση ΣΥΡΙΖΑ - Ανεξάρτητοι Έλληνες είναι στο τιμόνι του ελληνικού τουρισμού, να φέρει επιμήκυνση της περιόδου. Αυτός ήταν ο πρώτος στόχος που είχαμε θέσει. Ξεκίνησαν οι πτήσεις, οι αεροπορικές αφίξεις και - αν θέλετε - όλη η τουριστική ροή αρχές Απριλίου και τελειώνει τέλος Νοεμβρίου. Είναι η πρώτη φορά το 2016 που, επιτέλους, αυτός ο στόχος έγινε πραγματικότητα. Ανοίξαμε νέους ελληνικούς προορισμούς, κάναμε δημοφιλείς προορισμούς ελληνικούς και μέσα από αεροπορικές πτήσεις με πολύ σκληρές διαπραγματεύσεις και με εξαιρετικές συμφωνίες με τους συνεργάτες μας στο εξωτερικό, tour operators και ταξιδιωτικά γραφεία. Φέραμε νέες απευθείας πτήσεις από διάφορες πόλεις της Ευρώπης, όχι μόνο προς Αθήνα και Θεσσαλονίκη, αλλά και προς τα νησιά μας, πράγμα το οποίο είχε πολύ μεγάλη επιτυχία το 2016 και επεκτείνεται απ' όλες τις αεροπορικές εταιρείες και το 2017. Έτσι μέσα από θεματικά προϊόντα και νέους προορισμούς καταφέραμε να τονώσουμε τις περιφέρειες, την τοπική κοινωνία και οικονομία. Καταφέραμε από την Αμερική με τη βοήθεια και διαφόρων ιδιωτικών φορέων να πετύχουμε, πρώτη φορά σε συνεργασία, όλοι μαζί, να φέρουμε πολύ σημαντικά αποτελέσματα στις κρατήσεις της τελευταίας στιγμής. Στην Αμερική ανοίξαμε την αγορά. Έρχονται τρεις μεγάλες αμερικάνικες εταιρείες, ενώ στο παρελθόν πετούσε μόνο μία και αυτό μας έφερε περίπου ένα 40% αύξηση και από την αγορά της Αμερικής, μια αγορά που ήταν παραδοσιακά πολύ καλή για την Ελλάδα και είχε ατονήσει στο παρελθόν. Ανοίξαμε νέες αγορές, όπως είναι η Κίνα, η Νότιος Κορέα, η Μέση Ανατολή, ακριβώς για να εξασφαλίσουμε πολύ μεγαλύτερα εισοδήματα για την Ελλάδα λόγω του ότι αυτές οι αγορές έχουν κατοίκους με υψηλά εισοδήματα. Είναι πάρα πολύ σημαντικό να πούμε ότι δεν προκύπτει από πουθενά ότι αυτή τη στιγμή προχωράμε στο να τελειώσει η σεζόν με μείωση εσόδων. Είναι κάτι για το οποίο θα μου επιτρέψετε να σας πω ότι τον απολογισμό θα τον κάνουμε στο τέλος της σεζόν, που αυτή τη φορά τελειώνει μετά τον Οκτώβριο. Έχουμε ρεκόρ αφίξεων το 2016 μετά από μια χρονιά ρεκόρ, το 2015, με περίπου 6% -7% προς το παρόν. Ο Σεπτέμβριος, ο Οκτώβριος και ο Νοέμβριος είναι τρεις μήνες οι οποίοι είναι εξαιρετικά καλοί. Οι κρατήσεις έχουν ξεπεράσει πάλι κάθε προσδοκία. Η κρουαζιέρα βρίσκεται σε αύξηση 20%. Όλοι οι δείκτες δείχνουν ότι το 2016, μετά από τη σκληρή δουλειά που έχουμε κάνει και όλες τις στοχευμένες ενέργειες μέσα από την εθνική τουριστική πολιτική μας, θα έχουμε πολύ θετικό αποτέλεσμα. Ένα πολύ σημαντικό κομμάτι που θίξαμε είναι και οι επενδύσεις. Έχουμε κατορθώσει να έχουμε τεράστια αύξηση και ζήτηση στις επενδύσεις. Ειδικά στον τουριστικό τομέα υπάρχουν περίπου εκατόν πενήντα φάκελοι, οι οποίοι έχουν αιτηθεί και όλοι βρίσκονται σε κάποια στάδια αδειοδότησης ή και υλοποίησης. Επίσης, υπάρχουν πολλοί φάκελοι για μεγάλα σύνθετα τουριστικά καταλύματα. Αυτή είναι μια μικρή ενημέρωση. Στην επιτροπή κατάφερα να πω πολύ περισσότερα πράγματα. Σας δίνω, όμως, μια εικόνα για τη θετική εικόνα του τουρισμού, που είναι βασικός πυλώνας της εθνικής μας οικονομίας και τέτοιου είδους κυρώσεις, όπως η σημερινή, την οποία ερχόμαστε να ψηφίσουμε, η οποία εν προκειμένω είναι ανάμεσα στην Αραβική Δημοκρατία της Αιγύπτου, της Κυβέρνησης της Κυπριακής Δημοκρατίας και της Ελλάδος, εντάσσεται στο γενικότερο πλαίσιο της σύσφιγξης των γεωπολιτικών και οικονομικών σχέσεών μας, τη δημιουργία αισθήματος ασφάλειας και σταθερότητας για την ευρύτερη περιοχή. Και ξέρετε πολύ καλά ότι η οικονομική ανάπτυξη στηρίζεται πολύ σημαντικά στον τουρισμό μας και αποτελεί γέφυρα ανάπτυξης σε πολλούς επιμέρους τομείς, όπως η ενέργεια, το εμπόριο, ο πρωτογενής τομέας παραγωγής και η μεταποίηση. Είναι πολύ σημαντικά βήματα, τα οποία μπορούμε να κάνουμε, προκειμένου να ενισχύσουμε την εθνική μας οικονομία. Γι' αυτό θεωρώ ότι θα συμβάλει στην ενίσχυση της οικονομίας, της τουριστικής ροής, της επίτευξης συμφωνιών σε διάφορους άλλους τομείς, στην αμοιβαία συνεννόηση, στην καλή πίστη και στις φιλικές σχέσεις μεταξύ των τριών λαών. Σας ευχαριστώ πολύ.
Ευχαριστώ κι εγώ, κυρία Κουντουρά. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού». Ερωτάται το Σώμα: Γίνεται δεκτό το νομοσχέδιο;
Όχι.
Όχι.
Συνεπώς το νομοσχέδιο του Υπουργείου Οικονομίας, Ανάπτυξης και Τουρισμού: «Κύρωση του Τριμερούς Μνημονίου Κατανόησης μεταξύ της Κυβέρνησης της Ελληνικής Δημοκρατίας, της Κυβέρνησης της Αραβικής Δημοκρατίας της Αιγύπτου και της Κυβέρνησης της Κυπριακής Δημοκρατίας για τη συνεργασία στον τομέα του τουρισμού» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, συνεχίζουμε με το έτερο νομοσχέδιο της ημερήσιας διάταξης. Μόνη συζήτηση και ψήφιση επί της αρχής, των άρθρων και του συνόλου σχεδίου νόμου του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας». Το νομοσχέδιο αυτό ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι είχαν αντίρρηση στην επιτροπή επί της κυρώσεως αυτής της συμφωνίας. Ωστόσο, επειδή έχουν κατατεθεί και τέσσερις υπουργικές τροπολογίες, οι υπ' αριθμόν 664, 665, 666 και 669- των οποίων το περιεχόμενο μπορώ να σας το διαβάσω, εάν θέλετε - προτείνω αρχικά να τοποθετηθούν επί της αρχής της συμφωνίας, ο κ. Καρακώστας από τη Χρυσή Αυγή και ο κ. Κατσώτης από το Κομμουνιστικό Κόμμα Ελλάδας, καθώς φυσικά και ο αρμόδιος Υπουργός για πέντε λεπτά. Στη συνέχεια, προτείνω να συζητηθούν μαζί οι τέσσερις υπουργικές τροπολογίες με τους Κοινοβουλευτικούς Εκπροσώπους, τους εισηγητές και τους ειδικούς αγορητές, τους αρμόδιους Υπουργούς και όσους επιθυμούν να εγγραφούν για να μιλήσουν. Αφού ολοκληρωθεί και η συζήτηση των τροπολογιών με τις τοποθετήσεις των αρμοδίων Υπουργών, θα προχωρήσουμε στην ψηφοφορία. Ορίστε, κύριε Καρακώστα, έχετε τον λόγο.
Ευχαριστώ, κύριε Πρόεδρε. Το παρόν σχέδιο νόμου αφορά μια από τις συνηθισμένες πλέον κυρώσεις των μνημονίων κατανόησης και συνεργασίας που έρχονται στη Βουλή, οι οποίες έχουν ήδη υπογραφεί και στην πράξη ισχύουν. Στη συγκεκριμένη περίπτωση έχουμε να κάνουμε με τη διασυνοριακή αστυνομική συνεργασία Ελλάδος και Βουλγαρίας, μια συμφωνία η οποία έχει υπογραφεί στις 9 Ιουνίου 2010. Η συγκεκριμένη συμφωνία προβλέπει τη συνεργασία σε θέματα αστυνομικού ενδιαφέροντος, τη συνεργασία στην καταπολέμηση της παράνομης μετανάστευσης, εμπορίας ανθρώπων και άλλων μορφών διασυνοριακής εγκληματικότητας. Επίσης, μέρος της συμφωνίας είναι η ανταλλαγή πληροφοριών σε θέματα παράνομης μετανάστευσης, διακίνησης ναρκωτικών και όπλων, τροχαίων παραβάσεων, τρομοκρατίας, οργανωμένου εγκλήματος, ο έλεγχος σε ζητήματα διαβατηρίων, θεωρήσεων εισόδου και εν γένει ταξιδιωτικών εγγράφων, καθώς και τα σχετιζόμενα με αυτά αδικήματα. Θεωρούμε ότι οι συγκεκριμένες συμφωνίες είναι μάλλον υποκριτικές και γίνονται απλώς για λόγους τυπικούς και επειδή το επιτάσσουν συγκεκριμένες πρακτικές. Στη συμφωνία προβλέπεται - μεταξύ άλλων - στο άρθρο 10 πως τα συμβαλλόμενα μέρη μπορούν να αρνηθούν την παροχή πληροφοριών και δεδομένων κάτω από προϋποθέσεις. Επιπλέον, στο άρθρο 15 προβλέπεται ότι τα μέρη μπορούν να αρνηθούν συνεργασία για ζητήματα, εάν θεωρούν ότι επηρεάζονται ή τίθενται σε κίνδυνο κυριαρχικά δικαιώματα, η εθνική ασφάλεια, ή άλλα κυριαρχικά δικαιώματα των κρατών. Υπάρχει, συνεπώς, κατ' εμάς, ζήτημα ερμηνείας. Στην πράξη οι Βούλγαροι μπορούν να εφαρμόζουν τη συμφωνία, όπως βολεύει, ή και καθόλου. Αξίζει εδώ να αναφέρουμε ένα ζήτημα οικονομικής μορφής. Θα ήθελα να αναφερθώ στην οικονομική ζημία την οποία υφίσταται η ελληνική οικονομία από την αγορά αγαθών στη Βουλγαρία, τα οποία στη συνέχεια μεταπωλούνται στην Ελλάδα, δίχως τα προβλεπόμενα παραστατικά και αναφέρομαι σε αγαθά από κατεψυγμένα κρέατα μέχρι και αρτοπαρασκευάσματα. Το κόστος για την ελληνική οικονομία είναι βαρύτατο. Θα τονίσω, επίσης, τη χρονική συγκυρία, κατά την οποία αυτή η κύρωση έρχεται στην ελληνική Βουλή, με την παρουσία χιλιάδων λαθρομεταναστών στην πατρίδα μας, με ένα σκηνικό ανάφλεξης, το οποίο έχει δημιουργηθεί και το οποίο μπορεί κάλλιστα να λάβει απρόβλεπτες διαστάσεις. Σε ό,τι αφορά τη Βουλγαρία και τη χώρα μας, έχουμε να αναφέρουμε τα εξής: Επί πρωθυπουργίας Γεωργίου Παπανδρέου είχε ανοίξει στα ελληνοβουλγαρικά σύνορα στον Νομό Ξάνθης μια οδική αρτηρία, η οποία ένωνε τη συμπαγή μάζα των μουσουλμάνων Βουλγάρων με τους Έλληνες ομοθρήσκους τους των Νομών Ξάνθης και Ροδόπης. Υπήρξε ο συνοριακός σταθμός του Αγίου Κωνσταντίνου - με τα προβλήματα τα οποία έχουμε επισημάνει ως κόμμα και σε σχετική ερώτηση - ο συνοριακός σταθμός μεταξύ Ελλάδος και Βουλγαρίας στην περιοχή των Θερμών στον Νομό Ξάνθης. Οι Τούρκοι και όχι οι Βούλγαροι - και αυτό είναι εκείνο το οποίο πρέπει να επισημανθεί - ζητούσαν να ανοίξουν μικρές συνοριακές διαβάσεις, ειδικά στους Νομούς Ξάνθης και Ροδόπης. Και, όμως, η Ελλάδα, ενώ είχε δικαίωμα εντός της Ευρωπαϊκής Ένωσης να αρνηθεί τη διάνοιξη αυτών των διαβάσεων για λόγους εθνικής ασφαλείας, δεν το έπραξε. Ερωτούμε, λοιπόν, εμείς: Ποιος μπορεί να εμποδίσει τα επόμενα χρόνια τη δημιουργία ενός σκηνικού με εκατομμύρια μουσουλμάνων ελεγχόμενων από την Τουρκία και μερικές δεκάδες χιλιάδες Έλληνες στα σύνορα, περικυκλωμένους από εκατομμύρια ελεγχόμενων από την Άγκυρα μουσουλμάνων, τουρκόφωνων ή μη, πάντως ελεγχόμενων από την Άγκυρα; Το αποτέλεσμα θα το δούμε στο μέλλον, όταν έρθουν σε άμεση επαφή ένας πληθυσμός περί τους οκτακόσιες χιλιάδες τουρκόφωνους Βούλγαρους μουσουλμάνους - το 10% δηλαδή του πληθυσμού της Βουλγαρίας - με τις διακόσιες χιλιάδες Έλληνες μουσουλμάνους της περιοχής. Οι Βούλγαροι μουσουλμάνοι όχι απλώς δεν θεωρούνται θρησκευτική μειονότητα, όπως ισχύει στην Ελλάδα βάσει της Συνθήκης της Λωζάνης, αλλά είναι χαρακτηρισμένοι ως τουρκική μειονότητα και μάλιστα με αυξημένα προνόμια από τη δεκαετία του 1990. Αυτά είναι δεδομένα, τα οποία δεν θα πρέπει να μας διαφεύγουν και τα οποία αναμφιβόλως διαμορφώνουν μια γεωπολιτική πραγματικότητα. Το μείζον ζήτημα και ο προβληματισμός που πρέπει να τεθεί είναι πώς η πατρίδα μας θα θωρακίσει αποτελεσματικά τα σύνορά της και πώς θα σταματήσει η είσοδος λαθρομεταναστών. Εμείς, ως Χρυσή Αυγή, έχουμε μια εντελώς διαφορετική αντίληψη για το πώς πρέπει να προστατεύονται τα σύνορα της χώρας και πώς θα αποτρέψουμε το έγκλημα να εισέρχεται στην πατρίδα μας, θεωρώντας πως τα θέματα αυτά δεν αντιμετωπίζονται με τυπικές συμφωνίες για αστυνομικές συνεργασίες, οι οποίες ευνοούν μόνο το ένα από τα δύο μέλη. Γι' αυτούς τους λόγους δηλώνουμε την πλήρη αντίθεσή μας στην παρούσα κύρωση. Σας ευχαριστώ.
Και εμείς ευχαριστούμε. Τον λόγο έχει ο κ. Κατσώτης για πέντε λεπτά.
Ευχαριστώ, κύριε Πρόεδρε. Το ΚΚΕ θεωρεί το συγκεκριμένο σχέδιο νόμου για τη διασυνοριακή αστυνομική συνεργασία ανάμεσα στην Ελλάδα και τη Βουλγαρία ως εναρμόνιση με τις αντιδραστικές αποφάσεις του Προγράμματος της Χάγης, οι οποίες κύριο στόχο έχουν να πλήξουν βασικές ελευθερίες και δικαιώματα των λαών και να χτυπήσουν τα μεταναστευτικά και προσφυγικά ρεύματα στο όνομα της προστασίας από το διεθνές έγκλημα και την τρομοκρατία. Η συμφωνία ανοιχτά στοχοποιεί τους μετανάστες και τους πρόσφυγες βάζοντας στόχο, όπως αναφέρει στο σχέδιο νόμου, την καταπολέμηση της παράνομης μετανάστευσης. Πρέπει να πούμε ότι το προσφυγικό και το μεταναστευτικό ζήτημα έχει γιγαντωθεί το τελευταίο διάστημα. Η αιτία, βέβαια, δεν είναι άλλη από τις ιμπεριαλιστικές επεμβάσεις, τους ιμπεριαλιστικούς πολέμους. Η Ευρωπαϊκή Ένωση, το ΝΑΤΟ, τα ιμπεριαλιστικά κέντρα, οι ΗΠΑ, η Ρωσία, καθώς και η Τουρκία, το Ζαΐρ και άλλες χώρες, σύμμαχοι των ιμπεριαλιστικών κέντρων, που θέλουν να αρπάξουν από τη λεία, συμμετέχουν στη σφαγή, δημιουργούν συνθήκες προσφυγιάς και μετανάστευσης. Η στήριξη και διεύρυνση της κυριαρχίας και της κερδοφορίας των μονοπωλίων οδηγεί στους πολέμους με θύματα τους λαούς. Επίσης, η ανισομετρία μεταξύ των καπιταλιστικών χωρών οδηγεί στην άνοδο της φτώχειας και της εξαθλίωσης και παίρνει ο κόσμος των ομματιών του. Η διαχείριση του προσφυγικού και μεταναστευτικού γίνεται στη λογική του οφέλους για τους επιχειρηματικούς ομίλους. Αξιοποιούνται ο πρόσφυγες για να καταργήσουν εργασιακά και ασφαλιστικά δικαιώματα, να περισταλούν οι όποιες ελευθερίες έχουν κατακτηθεί, να ενισχυθούν παραπέρα οι μηχανισμοί καταστολής στο όνομα της ασφάλειας. Σε αυτή τη λογική καταργούν το δικαίωμα να πάνε οι πρόσφυγες στις χώρες που θέλουν. Τους εγκλωβίζουν στις χώρες που έφτασαν πρώτα. Απαγορεύουν τη δευτερογενή μετακίνηση. Σε αυτή τη γραμμή μεταρρυθμίζεται η Συνθήκη του Δουβλίνου, χτίζονται τείχη, αποκαλύπτεται η βαρβαρότητα του συστήματος. Με πρόσχημα τους πρόσφυγες η Κυβέρνηση έφερε το ΝΑΤΟ στο Αιγαίο, με σκοπό την υλοποίηση των ιμπεριαλιστικών σχεδιασμών που προκαλούν οι ανταγωνισμοί. Οι ευθύνες της Ελλάδας, που συμμετέχει στους ιμπεριαλιστικούς οργανισμούς, στους σχεδιασμούς που υλοποιούνται, είναι εγκληματικές και εκτός των άλλων οδηγούν σε γιγάντωση των ροών των προσφύγων και των μεταναστών. Οι αποφάσεις της Ευρωπαϊκής Ένωσης, η συμφωνία Ευρωπαϊκής Ένωσης και Τουρκίας, η αποδοχή από την Κυβέρνηση, οδήγησαν στο κλείσιμο των συνόρων και τον εγκλωβισμό εξήντα χιλιάδων προσφύγων μέχρι τώρα στην Ελλάδα. Η εφαρμογή της συμφωνίας, που συζητάμε, με τη Βουλγαρία θα συμβάλει στην ένταση του εγκλωβισμού και τη μεγαλύτερη καταστολή σε βάρος των προσφύγων και μεταναστών, που θα επιχειρήσουν να βρουν ατομικές λύσεις απεγκλωβισμού και συνέχισης του ταξιδιού τους προς τα κράτη - μέλη που θέλουν να πάνε, φουσκώνοντας βέβαια και το πορτοφόλι των διακινητών, που θα κάνουν χρυσές δουλειές. Όσο για τον ISIS, αυτό είναι γνωστό ότι είναι δείγμα των ιμπεριαλιστικών χωρών. Αξιοποιείται για τη διεύρυνση της κυριαρχίας τους, τον έλεγχο των δρόμων του πετρελαίου, του φυσικού αερίου, τον έλεγχο άλλων πλουτοπαραγωγικών πηγών από τα μονοπώλια των ιμπεριαλιστικών κρατών, με τις αντιθέσεις, τους ανταγωνισμούς, που σε πολλές των περιπτώσεων οδηγούν σε ισοπέδωση όπως στη Συρία. Στην παρούσα συμφωνία, στο άρθρο 3, παράγραφος 8 αλλά και στο άρθρο 9, αναφέρεται ότι η αστυνομική συνεργασία θα παρέχει συνδρομή σε σχέση και με μαζικές συγκεντρώσεις, καταστροφές, σημαντικά γεγονότα. Προωθείται με αυτό τον τρόπο ο συντονισμός των αστυνομικών δυνάμεων και ανοίγει παράθυρο για την καταστολή λαϊκών και άλλων μαζικών κινητοποιήσεων. Στο άρθρο 14 αναφέρεται ότι κατά τη διάρκεια επιχειρήσεων κάθε κράτος - μέλος παρέχει στην ίδια συνδρομή και προστασία που παρέχει στα δικά του όργανα. Προωθεί, επίσης, την παρακολούθηση των τηλεφωνικών επικοινωνιών, την ανταλλαγή βάσεων δεδομένων κ.ο.κ.. Δίνει τη δυνατότητα στα αστυνομικά όργανα, με το άρθρο 5, παράγραφος 4, να παραβιάζουν την εθνική κυριαρχία, με πρόβλεψη στη συμφωνία της δυνατότητας στα αστυνομικά όργανα, τα οποία θα οπλοφορούν, να διέρχονται από οποιοδήποτε σημείο των συνόρων. Με τον τρόπο αυτό η Κυβέρνηση προωθεί μέτρα που θα επιτρέπουν στις αστυνομικές αρχές του ενός κράτους - μέλους να συνεχίσουν την καταδίωξή τους, ακόμα και όταν θα έχουν περάσει τα σύνορα της χώρας και να προβαίνουν ακόμα και σε κρατήσεις, δηλαδή η δικαιοδοσία τους δεν θα σταματά στα σύνορα της χώρας τους, αλλά θα επεκτείνεται με το πρόσχημα της εν εξελίξει καταδίωξης σε συνεργασία με τις τοπικές αρχές. Για τις παραμεθόριες περιοχές, το εύρος τους καθορίζεται στα τριάντα χιλιόμετρα και προβλέπονται μέτρα αστυνόμευσης και αστυνομικές επιχειρήσεις. Γίνεται αναφορά στο ζήτημα του εμπορίου των ναρκωτικών που έχουν γίνει εφιάλτης για τους γονείς που μεγαλώνουν παιδιά. Η λεγόμενη, όμως, «ναρκωκουλτούρα», δηλαδή η ανοχή στα ναρκωτικά, είναι επίσημη πολιτική της Ευρωπαϊκής Ένωσης και των κυβερνήσεων. Η αστική τάξη κάθε χώρας προσπαθεί σε κάθε εποχή, ιδιαίτερα σε περιόδους κρίσης και πολέμων, να τα πλασάρει για να δημιουργήσει υποταγμένη συνείδηση και στάση ζωής στη νεολαία. Οι λεγόμενοι προοδευτικοί χρόνια προσπαθούν για τον διαχωρισμό των ναρκωτικών σε σκληρά και μαλακά για τη νομιμοποίηση της χρήσης τους. Ο συμβιβασμός με το πρόβλημα των ναρκωτικών, με τα μέτρα που οδηγούν στη νομιμοποίησή τους, επί της ουσίας σημαίνει αποδοχή της παραγωγής και εμπορίας ναρκωτικών. Το ΚΚΕ καταψηφίζει το σχετικό σχέδιο νόμου και καλεί την εργατική τάξη τα συνδέσει τους καθημερινούς της αγώνες με τον πολιτικό αγώνα κατά των μονοπωλίων του καπιταλισμού, για την ανατροπή της δικτατορίας του κεφαλαίου, ενάντια στον ιμπεριαλισμό και τη βαρβαρότητά του, και να συνδέσει τους καθημερινούς της αγώνες με τον αγώνα για τη δική της εργατική εξουσία. Αυτός είναι δρόμος για να βελτιώσει τη ζωή της, για την κατάργηση της εκμετάλλευσης. Σε αυτό τον δρόμο θα συντονίσει τη δράση της με τους αγώνες των εργατών άλλων χωρών. Θα δυναμώνει η αλληλεγγύη. Θα ισχυροποιείται η αντικαπιταλιστική και αντιιμπεριαλιστική δράση. Θα χειραφετείται η εργατική τάξη από τους στόχους της αστικής τάξης, αυτοτελώς αδρά ενάντια στους πολέμους και την εξουσία τους. Όσον αφορά τις τροπολογίες, για να μην επανέλθω, κύριε Πρόεδρε, ψηφίζουμε την τροπολογία με γενικό αριθμό 666, που δίνει τη δυνατότητα στους δόκιμους υπαστυνόμους, των οποίων η φοίτηση στις αστυνομικές σχολές διακόπηκε λόγω σωματικής ανικανότητας, που προήλθε, να μεταταχθούν σε υπηρεσία γραφείου. Θα ήταν σημαντικό και δίκαιο να καθιερωθεί η ρύθμιση για κάθε τέτοια παρόμοια περίπτωση, που θα υπάρχει. Ψηφίζουμε, επίσης, την τροπολογία με γενικό αριθμό 669 για επέκταση των συμβάσεων των εργαζομένων στους ΟΤΑ και θέτουμε το ζήτημα, βέβαια, του αγώνα των εργαζομένων ενάντια στις ελαστικές μορφές εργασίας, ενάντια στην ομηρία τους για σταθερή δουλειά με πλήρη δικαιώματα. Ψηφίζουμε «παρών» στην τροπολογία με γενικό αριθμό 665 για την παράταση των συμβάσεων των υπαλλήλων που υπηρετούν στην Ευρωπαϊκή Ένωση, καθώς και στην τροπολογία με γενικό αριθμό 664 για την ανακατανομή των θέσεων των επιτυχόντων στον διαγωνισμό του ΑΣΕΠ του 1998.
Κύριε Κατσώτη, με συγχωρείτε. Μη μιλάτε για τις τροπολογίες, γιατί θα αποσυρθεί μία τροπολογία. Θα την ανακοινώσει ο κ. Βερναρδάκης. Οπότε θα τοποθετηθείτε μετά για τις τροπολογίες.
Τελειώνω με αυτό, κύριε Πρόεδρε. Σχετικά με την τροπολογία για τον διαγωνισμό του ΑΣΕΠ του 1998, έχουμε επιφύλαξη για το κατά πόσο οι νέες θέσεις θα συνάδουν με την εμπειρία τους και την προσδοκία τους. Ευχαριστώ, κύριε Πρόεδρε.
Προτού εισέλθουμε στις τροπολογίες, τον λόγο έχει ο Υπουργός κ. Τόσκας. Παρακαλώ, κύριε Τόσκα, έχετε τον λόγο για πέντε λεπτά.
Κύριε Πρόεδρε, κυρίες και κύριοι συνάδελφοι, όπως ανέφερα και στην επιτροπή, η συγκεκριμένη κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας, που αφορά τη διασυνοριακή αστυνομική συνεργασία, είναι μια συμφωνία η οποία υπογράφτηκε το 2010, σε εφαρμογή κάποιων ρυθμίσεων, οι οποίες είχαν ψηφιστεί από το Ευρωπαϊκό Συμβούλιο το 2008, αλλά και μετά από συζητήσεις που έγιναν με τη βουλγαρική κυβέρνηση. Αυτή τη στιγμή οι σχέσεις με τη γειτονική Βουλγαρία, όπως είναι γνωστό, είναι σε εξαιρετικό επίπεδο. Την 1η Αυγούστου έγινε η συνάντηση υψηλού επιπέδου μεταξύ των Πρωθυπουργών των δύο χωρών στη Σόφια και κυβερνητικών κλιμακίων, όπου συζητήθηκαν σημαντικά ζητήματα. Και πρόσφατα συνάντησα την ομόλογό μου και Αντιπρόεδρο της βουλγαρικής κυβέρνησης και συζητήσαμε θέματα διασυνοριακής συνεργασίας. Υλοποιούνται ήδη ζητήματα, τα οποία έχουν συμφωνηθεί, όπως το κοινό κέντρο επαφής στο Καπιτάν Αντρέεβο, που αφορά θέματα διασυνοριακού ελέγχου. Η συγκεκριμένη συμφωνία αφορά ζητήματα αντιμετώπισης του κοινού εγκλήματος. Όπως ξέρετε, με την προώθηση της οικονομικής συνεργασίας σε επίπεδο Ευρωπαϊκής Ένωσης, έχουν μειωθεί οι εσωτερικοί έλεγχοι στα σύνορα. Αυτό το εκμεταλλεύεται το κοινό έγκλημα. Προηγείται ως συνήθως. Κι ερχόμαστε με αυτή τη συμφωνία να συμφωνήσουμε με τη γειτονική χώρα ζητήματα κοινών ελέγχων. Κάποια άρθρα από αυτή τη συμφωνία θα υλοποιηθούν - αναφέρομαι στα άρθρα 5 και 6, δηλαδή στη διασυνοριακή παρακολούθηση και τη διασυνοριακή καταδίωξη - μετά την είσοδο της Βουλγαρίας ως πλήρες μέλος της Συμφωνίας Σένγκεν. Η χώρα μας υποστηρίζει, όπως είναι γνωστό, την είσοδο στη Συμφωνία Σένγκεν και της Βουλγαρίας και της Ρουμανίας, των δύο βαλκανικών χωρών που είναι υπό πλήρη ένταξη. Επομένως δεν είναι προς άμεση υλοποίηση αυτά τα δύο άρθρα. Τα υπόλοιπα άρθρα είναι προς άμεση υλοποίηση. Η καθυστέρηση από το 2010 μέχρι τώρα έγινε λόγω των συνεχών εναλλαγών κυβερνήσεων και εναλλαγής διαφόρων χειριστών. Πρέπει να υπάρχει συνέχεια στην εξωτερική πολιτική της χώρας. Είναι θέμα αξιοπιστίας, είναι θέμα σοβαρότητος. Ερχόμαστε τώρα ακριβώς γι' αυτούς τους λόγους που προανέφερα και ζητούμε από το Σώμα την κύρωση της διμερούς αυτής συμφωνίας. Τώρα, σε ό,τι αφορά την τροπολογία, την οποία έχω καταθέσει, αυτή αφορά την επέκταση μιας ρύθμισης, η οποία επιτρέπει την κατάταξη των δοκίμων αστυνομικών, οι οποίοι έπαθαν όχι εν υπηρεσία, αλλά στη διάρκεια της φοίτησής τους, ώστε να μπορέσουν να καταταχθούν σε υπηρεσία γραφείου. Όπως καταλαβαίνετε, είναι ανθρωπιστικό το θέμα. Αφορά ελάχιστα άτομα. Η ρύθμιση αυτή υπάρχει μέχρι και το 2007 και εμείς ζητούμε την επέκταση και για το 2005 και το 2006. Το συγκεκριμένο θέμα αφορά και κάποιον αθλητή των Παραολυμπιακών Αγώνων, ο οποίος έδωσε τη μάχη του αυτές τις ημέρες στο Ρίο. Αυτά σ' ό,τι με αφορούν. Οι υπόλοιπες τροπολογίες αφορούν τον κ. Βερναρδάκη. Ευχαριστώ, κύριε Πρόεδρε.
Ευχαριστώ και εγώ, κύριε Υπουργέ. Κυρίες και κύριοι συνάδελφοι, θέλω να θέσω υπ' όψιν σας ότι η Εξεταστική Επιτροπή για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, που έχει συσταθεί κατά τα άρθρα 144 και επόμενα του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής του πορίσματός της μέχρι 19 Σεπτεμβρίου 2016, ζητεί, κατόπιν ομόφωνης απόφασής της, τρίμηνη παράταση της προθεσμίας λειτουργίας της. Συμφωνεί το Σώμα;
Το Σώμα συμφώνησε ομοφώνως. Όπως φαίνεται, έχει πολλή δουλειά η επιτροπή. Προχωρούμε στο θέμα των τροπολογιών. Ο κ. Βερναρδάκης έχει τον λόγο.
Ευχαριστώ, κύριε Πρόεδρε. Είναι τρεις τροπολογίες. Κατ' αρχάς, είναι η τροπολογία 664/49, η οποία αναφέρεται στην κατ' εξαίρεση ανακατανομή των επιτυχόντων του γραπτού διαγωνισμού του ΑΣΕΠ έτους 1998, οι οποίοι διορίζονται αυτές τις ημέρες. Για λόγους που έχουν να κάνουν με ορισμένες οργανικές θέσεις, οι οποίες είχαν προβλεφθεί, αλλά είτε αλλάζουν είτε μεταφέρονται στο ίδιο Υπουργείο, να δίνεται η δυνατότητα ανακατανομής, προφανώς με τη συναίνεση του ίδιου του εργαζόμενου και κατόπιν αιτήσεως του Υπουργού προς τον Υπουργό Διοικητικής Μεταρρύθμισης, για να προχωρήσει σε αυτή την ανακατανομή, με βάση προφανώς τις ανάγκες της υπηρεσίας. Αυτή είναι η με αριθμό 664/49 τροπολογία. Η τροπολογία 665/50 αφορά τις αποσπάσεις των εμπειρογνωμόνων της ελληνικής Κυβέρνησης στις υπηρεσίες της Ευρωπαϊκής Ένωσης. Εδώ πρόκειται για εναρμόνιση της ευρωπαϊκής οδηγίας, που έχει γίνει σε όλες τις χώρες. Η Ελλάδα έχει μείνει η τελευταία που πρέπει να ρυθμίσει αυτή την εκκρεμότητα. Το παλαιό καθεστώς όριζε διάρκεια απόσπασης δύο συν δύο έτη και η ευρωπαϊκή οδηγία αναφέρεται στη δυνατότητα απόσπασης δύο συν τέσσερα έτη, έως τέσσερα. Η τρίτη τροπολογία, η με αριθμό 669/52, αποσύρεται, για να τη φέρουμε λιγάκι καλύτερα νομοτεχνικά στο πρώτο νομοσχέδιο που θα έχουμε, το επόμενο, ίσως και εντός της ημέρας, με το Υπουργείο Εργασίας. Αφορά τις ατομικές συμβάσεις στην καθαριότητα του δημοσίου και των ΟΤΑ. Το ζήτημα άπτεται πολλών διαφορετικών μορφών εργασιακών σχέσεων.
Υπάρχει προθεσμία, κύριε Υπουργέ.
Υπάρχει προθεσμία, η οποία θα ληφθεί υπ' όψιν. Το ξέρω. Το έχουμε υπ' όψιν.
Υπάρχει κάποιο κατεπείγον; Αφού είναι μέχρι το τέλος του 2016.
Είναι μέχρι το τέλος του 2016, αλλά υπάρχουν συμβάσεις, οι οποίες λήγουν - έχει δίκιο ο κ. Κεγκέρογλου - και τις οποίες, όμως, θα τις προβλέψουμε. Είναι και μία πρακτική καλής νομοθέτησης. Θα μπορούσαμε να το κάνουμε με νομοτεχνική βελτίωση, έτσι ώστε να ενταχθούν διάφορες ειδικότητες και άλλες επιμέρους και σε άλλες υπηρεσίες, αλλά αυτό θα υπερέβαινε πια τη νομοτεχνική βελτίωση μίας συγκεκριμένης διατύπωσης. Γι' αυτό διαλέγουμε να το αποσύρουμε στη σημερινή του διατύπωση και να το φέρουμε σε δύο - τρεις μέρες, στο πρώτο νομοσχέδιο που θα έρθει, για να λυθεί το θέμα με έναν διαφανή και οριζόντιο τρόπο για όλους τους εργαζόμενους.
Κύριοι συνάδελφοι, η Βουλευτής κ. Θεοδώρα Μπακογιάννη, ευρισκόμενη στο Βερολίνο, ζητεί άδεια ολιγοήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ζητήσει ο κ. Τόσκας. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Ακριβώς επειδή υπάρχουν τροπολογίες, προτείνω να προστεθεί στον τίτλο του νομοσχεδίου «και άλλες διατάξεις», για λόγους τυπικούς.
Οι εισηγητές θέλουν να τοποθετηθούν επί των τροπολογιών κατά σειρά; Ποιος θα ήθελε τον λόγο;
Κύριε Πρόεδρε, θα ήθελα τον λόγο.
Ορίστε, κύριε Γεωργαντά, έχετε τον λόγο.
Θα τοποθετούμασταν σε αυτή την τροπολογία που απέσυρε ο κύριος Υπουργός. Βέβαια η παράκλησή μας είναι να μην τη φέρει ποτέ, έτσι όπως έχει σκοπό να την φέρει, γιατί είναι απαράδεκτη και κατά παρέκκλιση, όπως η ίδια αναφέρει. Δεν έχω να πω τίποτε άλλο.
Κύριε Παναγιώταρε, θέλετε τον λόγο;
Για τις τροπολογίες θα μιλήσω.
Ορίστε, έχετε τον λόγο.
Ευχαριστώ, κύριε Πρόεδρε. Στην τροπολογία 664/49, για την κατ' εξαίρεση ανακατανομή των επιτυχόντων του γραπτού διαγωνισμού ΑΣΕΠ του έτους 1998, ψηφίζουμε κατά. Θεωρούμε ότι εκτός από τη «βιτρίνα» και από αυτό που φαίνεται, υπάρχουν οι διάφορες άλλες παρασκηνιακές ενδεχομένως καταστάσεις. Αλλού έχουν επιτύχει κάποιοι και αλλού θα προσληφθούν. Ας φρόντιζαν το ΑΣΕΠ να είναι σωστό, να είναι όλα τυπικά, να μην υπάρχουν αυτά τα μεγάλα κενά χρονικά διαστήματα - γιατί έχουν γίνει πολλές αλλαγές - ώστε να είναι καθ' όλα νόμιμοι και σωστοί. Ακούσαμε για την τροπολογία 665/50 που αφορά τις αποσπάσεις, ότι είναι κοινοτική οδηγία και ότι από δύο συν δύο έτη οι υπάλληλοι θα έχουν τη δυνατότητα απόσπασης για δύο συν τέσσερα έτη, επειδή το λέει η Ευρωπαϊκή Ένωση. Δηλαδή επειδή το λέει η Ευρωπαϊκή Ένωση, σημαίνει ότι είναι αλάνθαστη και ολόσωστη! Βλέπουμε δηλαδή ότι θα εξυπηρετηθούν ακόμη καλύτερα κάποιοι, με το πρόσχημα και τη δικαιολογία ότι είναι κοινοτική οδηγία. Για την τροπολογία 666/51 έχουμε μία απορία και αν μας τη λύσει ο κύριος Υπουργός, να ψηφίσουμε «Παρών» στη συγκεκριμένη τροπολογία. Γιατί μόνο για τα ακαδημαϊκά έτη 2007-2008 έως 2010-2011; Μία περίπτωση που είναι πριν από το 2007 ή μία περίπτωση που είναι μετά το 2011, που είναι αντίστοιχη περίπτωση, γιατί να μην έχει τα ίδια ωφελήματα, που θα έχουν όσοι ήταν κατά το 2007-2008, 2010-2011; Αυτή την απορία έχουμε. Εάν μας λύσετε αυτή την απορία, να ψηφίσουμε «Παρών». Αλλιώς θα ψηφίσουμε κατά. Σας ευχαριστώ.
Και εγώ σας ευχαριστώ. Κύριε Υπουργέ, θέλετε τον λόγο για να απαντήσετε;
Είναι και για τα προηγούμενα έτη; Εάν είναι και για τα προηγούμενα έτη, να ψηφίσουμε «Παρών». Να το διευκρινίσει ο κύριος Υπουργός, να δώσει μία απάντηση.
Κύριε Υπουργέ, έχετε τον λόγο.
Κύριε Πρόεδρε, σε ό,τι αφορά την τροπολογία την οποία έχω καταθέσει, την 666/51, ακριβώς προβλέπει την επέκταση της υπάρχουσας ρύθμισης που ήταν από το 2007 και δώθε και για το ακαδημαϊκό έτος 2005-2006, επειδή υπάρχουν τέτοιες περιπτώσεις. Όπως προανέφερα, για λόγους ανθρωπιστικούς προτείνουμε αυτή τη ρύθμιση.
Οπότε εμείς ψηφίζουμε «Παρών» στη συγκεκριμένη τροπολογία.
Ο κ. Παπαθεοδώρου έχει τον λόγο.
Κύριε Πρόεδρε, σας ευχαριστώ. Κύριε Υπουργέ, είπα προηγουμένως ότι καλό θα ήταν να ακούσουμε και το σχόλιό σας σε άλλες παρατηρήσεις, έτσι ώστε να είναι γενικό και στο τέλος. Επειδή σήμερα συζητάμε μία σύμβαση, η οποία έχει ως βασικό αντικείμενο την αστυνομική συνεργασία μεταξύ δύο χωρών αλλά και την καλύτερη διασφάλιση και κατοχύρωση της δημόσιας ασφάλειας, κύριε Υπουργέ, δεν μπορώ να μην αρχίσω αυτό το σχόλιο, με μία μικρή τοποθέτηση γι' αυτό που συνέβη χθες και θα ήθελα και από την πλευρά σας να υπάρξει ένα σχόλιο. Κύριε Υπουργέ, χθες είδαμε ένα βίντεο, το οποίο διακινήθηκε σε γνωστό ιστότοπο, που έχει ως περιεχόμενο τη δράση πολιτοφυλακής αναρχικών στα Εξάρχεια. Καταλαβαίνετε ότι από μόνο του το γεγονός, σημαίνει κατάλυση της ελληνικής πολιτείας σε έναν χώρο. Δεν μπορώ να διανοηθώ ότι η πολιτεία και το Υπουργείο σας δεν αντιδρά σε τέτοιου είδους φαινόμενα. Αναρχικοί που βρίσκονται στον χώρο των Εξαρχείων, για τον οποίο έχετε πει πολλές φορές, κύριε Υπουργέ, ότι έχετε τη διάθεση να μιλήσετε με όλες τις συλλογικότητες που βρίσκονται στον χώρο αυτό - φαντάζομαι ότι δεν θα το κάνετε με τη συγκεκριμένη ομάδα - θεωρούν ότι μπορούν να δρουν ως πολιτοφυλακή, για να καθαρίσουν τον χώρο από τους εμπόρους ναρκωτικών. Η απουσία της ελληνικής πολιτείας είναι δεδομένη. Γιατί αν ήταν εκεί η Αστυνομία, θα έπρεπε να τους είχε συλλάβει, κύριε Υπουργέ. Θα ήθελα ένα σχόλιο επ' αυτού. Δεν πιστεύω ότι μπορεί οποιοσδήποτε Υπουργός Προστασίας του Πολίτη, να ανέχεται τέτοια φαινόμενα και να μην έχουμε καμμία σύλληψη. Το λέω αυτό, διότι τα φαινόμενα, κύριε Υπουργέ, πολλαπλασιάζονται. Είχαμε ίδιες πορείες με όπλα, είχαμε παράλληλα στην πλατεία Εξαρχείων πορείες αναρχικών οι οποίοι απειλούσαν τους κατοίκους και χθες είχαμε επιχείρηση πολιτοφυλακής. Γιατί το ανέχεστε; Γιατί δεν υπάρχουν συλλήψεις; Γιατί δεν ξεκαθαρίζετε ότι σε αυτόν τον χώρο, όχι μόνο δεν έχετε διάλογο με οποιαδήποτε συλλογικότητα, αλλά η δημοκρατία είναι απέναντι; Παρακαλώ θα ήθελα ένα σχόλιό σας. Γιατί θα πρέπει να ξεκαθαριστεί η κατάσταση, όχι προφορικά από εσάς. Πρέπει να ξεκαθαριστεί με συγκεκριμένες εντολές που θα δώσετε στην Ελληνική Αστυνομία. Το ζήτημα είναι πολιτικής βούλησης, όχι επιχειρησιακής ικανότητας της Αστυνομίας. Αυτή την έχει και την αναγνωρίζουμε. Ως προς τις τροπολογίες: Συμφωνούμε, κύριε Πρόεδρε, με την τροπολογία σχετικά με τη διεύρυνση της περιόδου για τα ακαδημαϊκά έτη 2005-2006, γιατί γίνεται και για εξαιρετικούς ανθρωπιστικούς λόγους. Οι άλλες δύο τροπολογίες, κύριε Πρόεδρε, παρά το γεγονός ότι έχουν βάση, δεν θα μπορούσαν να συζητηθούν έξω από τη συζήτηση κύρωσης της σύμβασης; Γιατί δεν έχουν αυτόν τον χαρακτήρα τον επείγοντα. Κατά την άποψή μας, λοιπόν, παρά το γεγονός ότι βλέπουμε θετικά στοιχεία και ως προς την κατανομή του προσωπικού, η κριτική, κύριε Υπουργέ, κύριε Βερναρδάκη, είναι η ίδια. Γιατί δεν το φέρατε όταν ψηφίζαμε τον νόμο; Γιατί δεν είχατε προλάβει τότε, να πείτε για την κατανομή εντός Υπουργείου, που είναι μία πράξη που θα πρέπει, κύριε Υπουργέ, να συνοδεύεται όχι μόνο από τη δική σας απόφαση αλλά και από το οργανόγραμμα του Υπουργείου, έτσι ώστε να μπορούν να τοποθετηθούν οι άνθρωποι αυτοί σε κατάλληλες θέσεις; Ξέρετε γιατί το λέω αυτό; Γιατί όταν συζητούσαμε το νομοσχέδιο που είχατε εισηγηθεί, σας είχαμε πει από πολλά κόμματα να βάλετε μια διάταξη, έτσι ώστε ο Υπουργός να έχει αυτή τη δυνατότητα. Παράλληλα, όμως, αυτό να αντιστοιχεί σε ένα οργανόγραμμα του Υπουργείου σας. Τέλος, νομίζουμε ότι η πρακτική των τροπολογιών σε κυρώσεις διεθνών συμβάσεων, καλό θα ήταν να κοπεί από την Κυβέρνηση, γιατί απλούστατα εκθέτει τη χώρα με τέτοιου είδους διαδικασίες, όταν παράλληλα «τρέχουν» άλλα νομοσχέδια. Πλην αυτής, στην οποία αναφέρθηκα, κύριε Υπουργέ, δεν υπάρχει κάτι άλλο που να είναι τόσο πολύ επείγον, ώστε να κρεμάμε τις συγκεκριμένες τροπολογίες στην κύρωση των συνθηκών ή των συμφωνιών αυτών. Ευχαριστώ.
Κι εγώ ευχαριστώ. Κύριε Γεωργαντά, θέλετε κάτι να προσθέσετε;
Ναι, κύριε Πρόεδρε. Ευχαριστώ. Εάν μου επιτρέπετε, θα ήθελα να μιλήσω επί των άλλων τροπολογιών. Πράγματι αυτό το φαινόμενο που έχει επιλέξει η σημερινή Κυβέρνηση, και στην οποία, δυστυχώς, το Προεδρείο συναινεί, δηλαδή να έρχονται τροπολογίες σε κυρώσεις διεθνών συμβάσεων, είναι τελείως απαράδεκτο. Υπάρχει ένα ενδεικτικό νούμερο που νομίζω ότι τα λέει όλα. Το αναφέρω για να καταλάβουν και οι συνάδελφοι τι ακριβώς συμβαίνει: Την περίοδο 2013-2014, σε ενενήντα τρεις κυρώσεις συμβάσεων ήρθαν δώδεκα τροπολογίες. Από τον Σεπτέμβριο του 2015 μέχρι σήμερα, σε τριάντα τρεις κυρώσεις συμβάσεων ήρθαν εξήντα τροπολογίες. Εμείς δεν μπορούμε να παρακολουθήσουμε αυτή την επιλογή της Κυβέρνησης και αυτή την ανοχή από το Προεδρείο σε μία τέτοια νομοθέτηση. Νομίζουμε ότι αυτό πρέπει να σταματήσει. Αυτός είναι ένας βασικός λόγος, για τον οποίο και στις υπόλοιπες σημερινές τροπολογίες αυτές που συζητούνται, θα είναι αρνητική η ψήφος μας και η στάση μας, καθώς πρέπει κάποτε να μπει ένα φρένο σε αυτό. Μόνο αν είναι κάτι κατεπείγον, που πραγματικά έχει προθεσμία και το οποίο γίνεται κατανοητό από το Σώμα, θα συναινέσει η Νέα Δημοκρατία στη διαδικασία ψηφίσεως τροπολογιών σε κυρώσεις συμφωνιών. Να πω και κάτι άλλο, κύριε Υπουργέ, σε σχέση με την τροπολογία η οποία απεσύρθη. Δεν νομίζω ότι υπάρχει κανένα υπόβαθρο ούτε νομικό ούτε πολιτικό, για να μπορέσει ο Υπουργός να φέρει στη Βουλή μια τέτοια απαράδεκτη τροπολογία. Δεν πρέπει να τη φέρει ποτέ. Δεν μπορεί να δημιουργήσει μια νέα γενιά ομήρων υπαλλήλων συμβασιούχων. Δεν μπορεί κατά παρέκκλιση κάθε διατάξεως του Συντάγματος και κάθε διατάξεως των σχετικών νόμων και χωρίς να λαμβάνει υπ' όψιν τις ανάγκες των φορέων και χωρίς να λαμβάνει υπ' όψιν το δημοσιονομικό κόστος όλων αυτών των πρωτοβουλιών, να δημιουργεί μια νέα γενιά ομήρων εργαζομένων της Κυβέρνησης. Νομίζουμε ότι αυτό είναι απαράδεκτο και πρέπει να σταματήσει. Τη σκοπιμότητα μπορούμε να την καταλάβουμε. Όμως δεν μπορούμε να καταλάβουμε το θράσος πραγματικά αυτής της Κυβέρνησης, που επιλέγει αυτόν τον δρόμο που είναι κόντρα σε κάθε ηθική και νομική αξία.
Ευχαριστούμε, κύριε Γεωργαντά. Ορίστε, κύριε Κατσώτη, έχετε τον λόγο.
Επειδή αυτή η πρακτική σε σχέση με τις τροπολογίες που έρχονται στις κυρώσεις συμφωνιών δεν θα αλλάξει, αφού και οι προηγούμενες κυβερνήσεις το ίδιο έκαναν, θα ήθελα να μιλήσω σχετικά με το θέμα της απόσυρσης της τροπολογίας για τους ΟΤΑ. Δεν μπορούμε να καταλάβουμε τη Νέα Δημοκρατία, η οποία λέει να μην έρθει ποτέ ξανά και μιλάει για τις ανάγκες των φορέων. Τι γίνεται, όμως, με τις ανάγκες αυτού του κόσμου; Αυτούς ποιος τους πήρε; Οι φορείς δεν τους πήραν με συμβάσεις;
Μέχρι 31-12-2016, ισχύουν οι συμβάσεις τους, κύριε Κατσώτη!
Τι πήραν να τους κάνουν αυτοί οι φορείς; Δεν τους πήραν για να ικανοποιήσουν ανάγκες που υπάρχουν στους φορείς; Όμως θέλετε να σας πω τι κάνουν; Στο όνομα των αλλαγών των εργασιακών σχέσεων, υλοποιούν όλο αυτό το νομοθετικό πλαίσιο που υλοποιήσατε και εσείς και οι προηγούμενοι και διατηρεί σήμερα η Κυβέρνηση, με ελαστικές μορφές απασχόλησης, ώστε να μην υπάρχει πλήρης και σταθερή δουλειά, να μην υπάρχουν πλήρη δικαιώματα, αλλά ομηρία και υποταγή των εργαζομένων, έτσι ώστε να είναι «καλά» παιδιά, για να μπορέσουν να ανανεωθούν οι συμβάσεις τους. Αυτές οι συμβάσεις θα πρέπει να γίνουν αορίστου χρόνου, πλήρους και σταθερής δουλειάς με πλήρη δικαιώματα, διότι όλοι αυτοί οι εργαζόμενοι είναι αναγκαίοι. Βέβαια και αυτοί που είναι άνεργοι σήμερα πρέπει να δουλέψουν, αλλά είναι και αναγκαίοι. Εμείς λέμε ότι πρέπει να καλυφθούν σύντομα αυτές οι ανάγκες, για να λυθεί οριστικά το θέμα αυτών των εργαζομένων και να μην είναι όμηροι. Όσον αφορά τώρα το θέμα των επιτυχόντων του διαγωνισμού του ΑΣΕΠ του 1998, οι ευθύνες των προηγούμενων είναι μεγάλες. Από το '98 μέχρι τώρα, αυτοί οι άνθρωποι είναι στο «περίμενε». Είχαν περάσει στον διαγωνισμό και τόσα χρόνια είναι απ' έξω. Ε, λοιπόν, δεν μπορεί τόσα χρόνια αυτοί οι άνθρωποι να μη δικαιώνονται. Όσον αφορά την ανακατανομή τους, είχαμε επιφύλαξη, γιατί λέμε ότι πρέπει να είναι με τη συναίνεσή τους, με βάση τις προσδοκίες τους και εκεί που έχουν ήδη δηλώσει και να μην πάνε σε θέση άλλη από την εμπειρία που έχουν, αλλά και ενάντια στη θέλησή τους. Γι' αυτό είπαμε «ΠΑΡΩΝ» γι' αυτούς τους εργαζόμενους. Αν, πράγματι λοιπόν, είναι με βάση τη συναίνεσή τους, βεβαίως και θα ψηφίσουμε αυτή την τροπολογία.
Ευχαριστούμε, κύριε Κατσώτη. Τον λόγο έχει τώρα ο κ. Φωτήλας.
Κατ' αρχάς, επιτρέψτε μου να εκφράσω εκ μέρους του Ποταμιού τη συμπαράστασή μου στους πληγέντες κατοίκους σε όλη τη χώρα από τις πλημμύρες και τις φωτιές. Οι αγρότες της δυτικής Ελλάδας έχουν υποστεί σημαντική ζημιά στην καλλιέργεια της σταφίδας από τις πλημμύρες και έχουν ανάγκη άμεσης συνδρομής της πολιτείας. Ειδική αναφορά θέλω να κάνω και στους κατοίκους της Θάσου, για την ανυπολόγιστη καταστροφή που υπέστησαν από τη φωτιά που ξέσπασε στην περιοχή τους. Οι υπεράνθρωπες προσπάθειες των ανθρώπων της Πυροσβεστικής για να περιορίσουν την έκταση της ζημιάς, αξίζουν τα συγχαρητήριά μας. Όμως σε καμμία περίπτωση δεν μειώνουν τις ευθύνες της Κυβέρνησης και του Πρωθυπουργού, που εξαντλούσε επί μήνες τις προσπάθειές του σε επικοινωνιακές κυρίως ενέργειες, αντί να σχεδιάσει μαζί με τις τοπικές κοινωνίες οργανωμένους τρόπους πολιτικής προστασίας. Ακούσαμε, επίσης, και την απίστευτη δικαιολογία του ίδιου του Πρωθυπουργού που είπε, πως τοπικός Βουλευτής της Πλειοψηφίας έπαιρνε σε λάθος Υπουργείο στην αγωνία του να βρει τον κ. Τόσκα, για να τρέξει προς βοήθεια στην περιοχή. Δηλαδή ο κ. Τσίπρας θέλει να μας πει ότι ο Βουλευτής έπαιρνε, για παράδειγμα, στο Υπουργείο Τουρισμού, για να ζητήσει βοήθεια για τη φωτιά; Τι άλλο θα ακούσουμε! Όσον αφορά τις τροπολογίες, έχουμε πει πολλές φορές και εμείς - το είπαν και εκπρόσωποι άλλων κομμάτων, το γνωρίζετε και εσείς πολύ καλά - πως ο Κανονισμός της Βουλής δεν επιτρέπει κατάθεση τροπολογιών σε κύρωση διεθνούς συμφωνίας, ανεξαρτήτως αν αυτή είναι σε σωστή ή λάθος κατεύθυνση. Μάλιστα σας έχουμε υποδείξει τρόπους σύννομους με την κοινοβουλευτική τάξη, αλλά φαίνεται πως για την Κυβέρνηση της πρώτης και δεύτερης φοράς Αριστεράς, έχει γίνει συνήθεια η καταπάτηση της κοινοβουλευτικής διαδικασίας. Ως πότε όμως; Ως πότε εμείς θα μπορούμε να συναινούμε σ' αυτές τις διαδικασίες; Επί της ουσίας αναγνωρίζουμε πως η υπ' αριθμόν 666/51 τροπολογία έχει πράγματι ανθρωπιστικό χαρακτήρα και γι' αυτό θα την υπερψηφίσουμε. Όσον αφορά τις υπόλοιπες, σας καλούμε να τις αποσύρετε όλες και να τις φέρετε σε αυτοτελή ή συναφή νομοθετήματα, όπως ο νόμος ορίζει. Ευχαριστώ.
Κι εγώ ευχαριστώ. Η κ. Μεγαλοοικονόμου έχει τον λόγο.
Ευχαριστώ, κύριε Πρόεδρε. Κατ' αρχάς, θεωρώ ότι η τροπολογία για τους δόκιμους αστυνομικούς που υποφέρουν από σωματική ανικανότητα, η οποία δεν οφείλεται στην υπηρεσία τους είναι ορθή και πρέπει να επεκταθεί αυτή η ευεργετική διάταξη στους αστυνομικούς ή στους αστυφύλακες για τα έτη 2005-2007. Οπότε αυτή η τροπολογία γίνεται δεκτή από το κόμμα μας και πρέπει να εφαρμοστεί. Θεωρώ ότι είναι δίκαιο και ανθρωπιστικό και γι' αυτούς, προκειμένου η σωματική τους ανικανότητα να μην τους εμποδίσει να συνεχίσουν την υπηρεσία τους. Να επεκταθεί η ευεργετική διάταξη και γι' αυτά τα άτομα και να εναρμονιστεί με την προϋπόθεση της Ευρωπαϊκής Ένωσης. Ως προς την τροπολογία για τους επιτυχόντες στο ΑΣΕΠ για το έτος 1998, ο Αναπληρωτής Υπουργός Εσωτερικών έχει τη δυνατότητα να ανακατανείμει τις θέσεις. Έχουμε κάποια αντίρρηση στο πώς θα ανακατανεμηθούν οι θέσεις. Πρέπει αυτό να εξυπηρετεί τις σωστές θέσεις που πρέπει να λάβουν. Όπως έχει πει ο Υπουργός, θα πάνε στις θέσεις που επρόκειτο να στελεχωθούν, δηλαδή οι θέσεις που είχαν επιλεγεί και είχε γίνει ο διαγωνισμός του ΑΣΕΠ. Δεν πρέπει να τοποθετηθούν σε άλλες θέσεις που δεν θα ήταν αντίστοιχες της βαθμίδας που έπρεπε να έχουν. Ως προς την τρίτη τροπολογία σχετικά με την εναρμόνιση, συμφωνούμε. Κύριε Πρόεδρε, θα ήθελα να διευκρινίσω ότι συμφωνούμε και με τη δεύτερη τροπολογία. Δηλαδή, συμφωνούμε και με τις τρεις τροπολογίες. Ευχαριστώ.
Κι εγώ ευχαριστώ. Ο κ. Φάμελλος έχει τον λόγο.
Κύριε Πρόεδρε, ζήτησα τον λόγο για να παρέμβω ως Κοινοβουλευτικός Εκπρόσωπος στη διαδικασία και θα ήθελα τον χρόνο για δύο λεπτά. Αν θέλουν και οι συνάδελφοι, στη συνέχεια μπορούν να τοποθετηθούν. Κατ' αρχάς, όσον αφορά το ζήτημα των τροπολογιών επί της διαδικασίας των κυρώσεων, εγώ θα ήθελα να συμφωνήσω με τους συναδέλφους ότι εφόσον έχουμε μπει σε μία διαδικασία κανονικής νομοθέτησης και έχουμε ξεπεράσει τα θέματα της αξιολόγησης και όλων των εκβιασμών - αν θέλετε - που ασκήθηκαν στη χώρα μας και πίεσαν όλους μας πάρα πολύ, πρέπει και εμείς - και αυτό είναι μία κοινή δέσμευση και δήλωση και των συναδέλφων της Κυβέρνησης, όπως πιστεύω - να προχωρήσουμε σε μία διαδικασία που θα περιορίζουμε τις τροπολογίες στη διαδικασία των κυρώσεων. Δεν νομίζω ότι χρειάζεται να γίνεται καμμία μεγέθυνση της συζήτησης επ' αυτού. Όμως, όσον αφορά το ζήτημα της περίεργης - θα έλεγα εγώ - και έντονης αντίδρασης του εισηγητού της Νέας Δημοκρατίας επί της προσωρινά αποσυρθείσας τροπολογίας, για την οποία έχουμε δηλώσει ότι θα επανέλθει, μας έκανε πάρα πολύ μεγάλη εντύπωση. Δεν μπορώ να καταλάβω για ποιον λόγο επιλέξατε σήμερα να σηκώσετε τους τόνους, εφόσον θα επανέλθει το ζήτημα. Όμως, θα ήθελα να πω το εξής: Η προστασία της εργασίας είναι μία αρχή, για την οποία νομίζω ότι η Κυβέρνησή μας έχει αποδείξει ότι είναι κεντρική και πρωτεύουσα. Προφανώς και με τον συνάδελφο του Κομμουνιστικού Κόμματος θα συμφωνήσω ότι αυτές οι θέσεις εργασίας πρέπει να είναι μόνιμες, αορίστου διάρκειας, διότι κανείς δεν πρέπει να μπαίνει στον εκβιασμό όσον αφορά την εργασία του που είναι βασικό δικαίωμα αλλά είναι και ανάγκη του δημόσιου χώρου. Όμως, η έντονη αντίδραση στο να συζητήσουμε το θέμα των συμβασιούχων κατ' εμέ, κύριε συνάδελφε, σημαίνει ότι προτιμάτε τους εργολάβους καθαριότητας και προσπαθείτε σε κάθε στιγμή αυτό να το δείχνετε. Εμείς, λοιπόν, θέλουμε να σας το ξεκαθαρίσουμε αυτό. Μόνο με τις διαδικασίες του ΑΣΕΠ, μόνο με τη χρήση διαφανών κριτηρίων, μόνο με τη θέσπιση, αν θέλετε, κανόνων διαφάνειας και ισονομίας των πολιτών και των υποψήφιων εργαζομένων θα συνεχίσουμε να ενισχύουμε τον χώρο της εργασίας, διότι δεν θέλουμε το δημόσιο να σπαταλά πόρους και να υποτιμά τον εργαζόμενο έναντι εργολάβων με τους οποίους πιθανά είχατε καλύτερες σχέσεις. Είναι διαφορετική η προσέγγιση που έχουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Εμείς, όμως, επαναλαμβάνουμε ότι δεν θα βάλουμε από το παράθυρο κανένα ρουσφετολογικό σύστημα, διότι έτσι και αλλιώς η πρόταση η οποία θα έρθει και ξέρω ότι ετοιμάζει το Υπουργείο - και ολοκληρώνω, κύριε Πρόεδρε - δεν αφορά εργαζόμενους που η Κυβέρνηση αυτή πήρε, αλλά ένα ευρύ φάσμα εργαζομένων με διαδικασία κριτηρίων και τήρηση των κανόνων του ΑΣΕΠ σε όλους τους φορείς και σε πάρα πολλούς φορείς της αυτοδιοίκησης, που προφανώς δεν ελέγχει το κυβερνών κόμμα και δεν θέλαμε ποτέ, γιατί δεν έχουμε αυτή τη σχέση ελέγχου με την αυτοδιοίκηση, σεβόμαστε την αυτονομία της. Θα έρθει να συζητηθεί αυτή η πρόταση σε επόμενη διαδικασία. Άρα, μακριά από μας οτιδήποτε ρουσφετολογικό. Θυμίζουν το παρελθόν σας τέτοιοι όροι, τους ξέρετε καλά, τους χρησιμοποιήσατε. Σας τους χαρίζουμε. Εμείς είμαστε με τη μεριά της προστασίας της εργασίας, με κριτήρια και με ισονομία των πολιτών. Αυτό θα επανέλθει στην Ελλάδα, αυτό επανέρχεται με τη δική μας Κυβέρνηση. Θα έρθει, όμως, τροπολογία, θα το συζητήσουμε. Μην αγχώνεστε.
Ευχαριστώ. Ο κ. Θεοχαρόπουλος έχει τον λόγο.
Κύριε Πρόεδρε, θα μου δώσετε τον λόγο για μισό λεπτό;
Μετά τον κ. Θεοχαρόπουλο. Ορίστε, κύριε Θεοχαρόπουλε, σας ακούμε.
Κύριε Πρόεδρε, κύριοι Υπουργοί, δεν μπορώ παρά να στηλιτεύσω και εγώ αυτή τη διαδικασία - και θα το κάνουμε κάθε φορά - του θέματος των τροπολογιών, ιδίως στις κυρώσεις συμβάσεων. Ακούσαμε πριν τον Κοινοβουλευτικό Εκπρόσωπο του ΣΥΡΙΖΑ να αναφέρει ότι πραγματικά υπάρχει ένα τεράστιο πρόβλημα εδώ πέρα και πρέπει να αλλάξει.
Δεν είπα τεράστιο. Είπα ότι είναι ένα πρόβλημα το οποίο θα λύσουμε.
Όμως, δεν είστε έναν μήνα, δεν είστε δύο μήνες. Είκοσι μήνες κυβερνάτε, ΣΥΡΙΖΑ και Ανεξάρτητοι Έλληνες, και το συγκεκριμένο θέμα έχει χειροτερεύσει. Δεν έχει παραμείνει ίδιο, έχει χειροτερεύσει και πραγματικά δεν τιμά κανέναν εδώ μέσα να το συζητάμε σε κάθε κύρωση. Όσοι μας ακούν έχουν κουραστεί. Πρέπει κάτι να γίνει άμεσα και να ληφθούν πρωτοβουλίες. Για τις συγκεκριμένες τροπολογίες οι οποίες έχουν έρθει σήμερα. Πρώτα - πρώτα, όσον αφορά στην τροπολογία 664, επειδή κάθε φορά διαβάζω ότι υπάρχει το θέμα της κινητικότητας, θα ήθελα να καλωσορίσω άλλη μια φορά την Κυβέρνηση και τον ΣΥΡΙΖΑ στον κόσμο της κινητικότητας. Το λέω αυτό μετά λόγου γνώσεως. Την πολεμήσατε την κινητικότητα στην Αντιπολίτευση. Την πολεμήσατε τα έτη 2012-2013. Κάνατε καταλήψεις και λέγατε τότε ότι θα απολυθούν. Τότε δεν είχαν απολυθεί. Η κινητικότητα διασφαλίζει ότι μπορούμε να έχουμε σε όλες τις υπηρεσίες τον κατάλληλο αριθμό ατόμων. Δεν μιλώ για τις απολύσεις, οι οποίες δεν λύνουν κανένα πρόβλημα και με τέτοιο ποσοστό ανεργίας θα πρέπει να σταματήσει και κάθε συζήτηση. Όμως, το θέμα της κινητικότητας το πολεμήσατε. Σήμερα, λοιπόν, φέρνετε μια διάταξη, την τροπολογία 664, σε έναν κόσμο που έχει ήδη ταλαιπωρηθεί αρκετά. Είναι αλήθεια για τους επιτυχόντες του 1998. Θα αποφασίζει ο Υπουργός για την ανακατανομή τους. Βεβαίως, ο διοριστέος - και σωστά - θα αποδεχθεί τη νέα θέση διορισμού, αλλά διατηρεί το δικαίωμα διορισμού του στην αρχική θέση, όπως προβλέπεται, κατόπιν έκδοσης σχετικής απόφασης κατανομής του Υπουργού. Δύο ερωτήματα λοιπόν: Πρώτον, η διατήρηση του δικαιώματος διορισμού στην αρχική θέση εξαρτάται πάλι από απόφαση του Υπουργού, σύμφωνα με αυτά που διαβάζουμε. Δηλαδή, υπάρχει περίπτωση να μην κάνει αποδεκτό το αίτημα ο Υπουργός; Το ρωτάω για διευκρίνιση, για να καταλάβουμε αν αυτό το σύστημα είναι εθελοντικό ή υποχρεωτικό. Το δεύτερο είναι το εξής: Κινδυνεύει αυτό το δικαίωμα από άλλη διάταξη της τροπολογίας, σύμφωνα με την οποία απαιτείται απόφαση κατανομής και για τις περιπτώσεις όπου το ΑΣΕΠ διαθέτει με απόφασή του επόμενο κατά σειρά στον πίνακα επιτυχίας υποψήφιο; Όσον αφορά στην τροπολογία 665 και το ζήτημα των εμπειρογνωμόνων, δεν υπάρχει αμφιβολία ότι πολλοί εμπειρογνώμονες οι οποίοι ήδη θητεύουν είναι άξιοι να παραμείνουν στη θέση τους, όπως και άλλοι μπορεί να είναι πολύ καλύτεροι και να ανοίξουν αυτή τη διαδικασία. Αναφέρεται μέσα στην αιτιολογική έκθεση ότι θα κινδύνευε η διαρκής και ενεργή συμμετοχή από τη μη παράταση της θητείας των εμπειρογνωμόνων. Αναφέρεστε στην Ευρωπαϊκή Επιτροπή, η οποία θέλω να πω ακριβώς τι αναφέρει στην παράγραφο 5, ότι κατ' εξαίρεση και με αίτημα της ενδιαφερόμενης Γενικής Διεύθυνσης και όταν αυτό δικαιολογείται από το συμφέρον της υπηρεσίας, μπορεί να επιτρέψει μια ή περισσότερες παρατάσεις απόσπασης για ανώτατο διάστημα δύο πρόσφατων ετών από τέλος της τετραετίας. Διότι εδώ πάτε πάνω από το τέλος της τετραετίας για δύο έτη. Συνεπώς, θα πρέπει αυτό το θέμα, επιτέλους, να το αντιμετωπίσουμε και συνολικά. Όσον αφορά στην τροπολογία 666, βεβαίως, είναι θετική και ανθρωπιστικού περιεχομένου και, όπως είπαμε προηγουμένως και με τον εισηγητή, εμείς θα τη στηρίξουμε. Τέλος, για την τροπολογία 669 που αποσύρατε, υπάρχει ένα συγκεκριμένο πρόβλημα εδώ, ανθρώπων που δουλεύουν και λήγει η θητεία τους και πρέπει να επιλυθεί. Εμείς, η Κοινοβουλευτική Ομάδα της Δημοκρατικής Συμπαράταξης, έχουμε φέρει συγκεκριμένη ρύθμιση για να λυθεί αυτό το θέμα μόνο για αυτούς τους ΟΤΑ, γι' αυτούς τους ανθρώπους. Εσείς το επεκτείνετε στα νομικά πρόσωπα και τώρα, από ό,τι καταλαβαίνουμε, θέλετε να το επεκτείνετε και σε άλλες ειδικότητες. Να λυθεί το συγκεκριμένο πρόβλημα, το οποίο έχουμε ζητήσει γι' αυτούς τους ανθρώπους και να μην μπουν άλλα ζητήματα, που θα κάνουν πολύ πιο δύσκολη την επίλυση αυτού καθαυτού του προβλήματος. Σας ευχαριστώ.
Σας ευχαριστώ. Κύριε Βρούτση έχετε τον λόγο.
Κύριε Πρόεδρε, θα μιλήσω για δύο λεπτά μόνο. Κύριε Πρόεδρε, θέλω να συμφωνήσω κι εγώ ότι δεν είναι η παρούσα στιγμή και η ώρα που θα συζητήσουμε για τη συγκεκριμένη τροπολογία, η οποία αποσύρθηκε. Θέλω να πω, όμως, επειδή τοποθετήθηκε ο Κοινοβουλευτικός Εκπρόσωπος του ΣΥΡΙΖΑ μερικά πράγματα. Πρώτον, να θυμίσω ότι σε λίγο ο ΣΥΡΙΖΑ, ως Κυβέρνηση, θα κλείσει δύο χρόνια. Μετά από αυτά τα δύο χρόνια, κύριε Πρόεδρε, θεωρώ υποκριτικό ως προκλητικό, γιατί πλέον μιλάμε με πραγματικά γεγονότα, να λέει ο ΣΥΡΙΖΑ ότι ταυτίζεται με το συμφέρον των εργαζομένων. Πλέον αποδείχτηκε πλήρως, σε όλες τις εκφάνσεις, ότι ο ΣΥΡΙΖΑ δεν είναι με τους εργαζόμενους, αλλά χρησιμοποιεί τους εργαζόμενους. Τους χρησιμοποίησε πριν από δύο χρόνια, στη μεγάλη πολιτική εξαπάτηση, για να αντλήσει ψήφους, με το περίφημο 751 του κατώτατου μισθού προς όλους τους εργαζόμενους και με κάτι χειρότερο, το οποίο έχει ξεχαστεί. Την περίοδο εκείνη ο ΣΥΡΙΖΑ υποσχόταν, με τα κορυφαία στελέχη, από την πλατεία Συντάγματος, ότι δεν θα υπάρχουν ευέλικτες μορφές απασχόλησης. Έλεγε παντού ότι θα υπάρχει πλήρης απασχόληση και πως κάθε εργαζόμενος θα είναι σε πλήρη απασχόληση. Και δυστυχώς για τον ΣΥΡΙΖΑ, επικαλείται την «ΕΡΓΑΝΗ», δημιούργημά μου ως Υπουργού, που τότε την έλεγε «μονταζιέρα», η οποία απέδειξε ότι για πρώτη φορά τα δύο τελευταία χρόνια στην ιστορία της αγοράς εργασίας, το 2015 και το 2016, δηλαδή τα χρόνια που κυβερνάει ο ΣΥΡΙΖΑ, έγινε η μεγαλύτερη, η πιο αρνητική ανατροπή στην αγορά εργασίας, εναντίον των εργαζομένων. Οι ευέλικτες μορφές απασχόλησης πέρασαν την πλήρη απασχόληση. Και να ξεκαθαρίσω κάτι, κανείς δεν είναι αντίθετος με την καλή…
Ποιανού δημιούργημα ήταν αυτό, οι ευέλικτες μορφές;
Δυο λεπτά, για να το ξεκαθαρίσουμε. Ακούω ένσταση από την πλευρά του ΣΥΡΙΖΑ για τις ευέλικτες μορφές. Είναι ένα πραγματικό γεγονός. Οι ευέλικτες μορφές απασχόλησης υπάρχουν και συνυπάρχουν μέσα σε κάθε αναπτυσσόμενη κοινωνία. Όμως, το μέτρο μέσα στο οποίο μπορεί να κινηθεί μια κοινωνία στην αγορά εργασίας είναι προσδιορισμένο. Εσείς καταρρίψατε κάθε ρεκόρ. Οι ευέλικτες μορφές ξεπέρασαν τις σταθερές μορφές απασχόλησης. Αυτό είναι το ρεκόρ του ΣΥΡΙΖΑ. Πάω τώρα στην ουσία. Κύριε Πρόεδρε, είμαστε υπέρ του ΑΣΕΠ. Λογικές που καταστρατηγούν τον ΑΣΕΠ και έρχονται με λογική κομματικής πελατείας, μας έβρισκαν, μας βρίσκουν και θα μας βρίσκουν αντίθετους. Δεν θέλω να πω περισσότερα. Θα περιμένω να έλθει η διάταξη που είπε ο Υπουργός, την οποία θα αντιμετωπίσουμε σαν διάταξη που θα είναι μέσα σε νομοσχέδιο του Υπουργείου Εργασίας. Προσέξτε, ακούω ότι σε αυτό το νομοσχέδιο του Υπουργείου Εργασίας πιθανόν να έλθει η κατάργηση του μεταβατικού ευνοϊκού πλαισίου για δικηγόρους, γιατρούς, μηχανικούς, ελεύθερους επαγγελματίες, που δεσμεύτηκε ο ίδιος Πρωθυπουργός, για τις ασφαλιστικές εισφορές. Προσέξτε, λοιπόν, κύριοι Βουλευτές του ΣΥΡΙΖΑ μην πέσετε στην παγίδα να φέρετε τέτοια διάταξη στη Βουλή. Θα εκτεθείτε για ακόμα μία φορά. Ευχαριστώ.
Ευχαριστώ, κύριε Βρούτση.
Κύριε Πρόεδρε, μπορώ να έχω τον λόγο;
Παρακαλώ, τι θέλετε κύριε Κεγκέρογλου;
Θα ήθελα μια μονόλεπτη τοποθέτηση.
Για ποιο θέμα;
Για την τροπολογία 669.
Ορίστε.
Κύριε Υπουργέ, όπως είπε ο Κοινοβουλευτικός μας Εκπρόσωπος, καταθέσαμε τροπολογία την προηγούμενη εβδομάδα που αφορούσε αποκλειστικά το θέμα των υπηρεσιών καθαριότητας των δήμων και των συμβάσεων που λήγουν. Δυστυχώς, δεν έγινε δεκτή αυτή η τροπολογία μας και ήλθε μια υπουργική, η οποία διεύρυνε αυτήν τη δυνατότητα σε όλα τα νομικά πρόσωπα, ιδιωτικού και δημοσίου δικαίου, τα κρατικά ιδιωτικού δικαίου, και έβαλε την υπηρεσία ηλεκτροφωτισμού μέσα κ.λπ.. Το συγκεκριμένο πρόβλημα αφορά την καθαριότητα των δήμων και πρέπει να λυθεί. Πρέπει να διαγράψετε τα άλλα νομικά πρόσωπα και τις άλλες ειδικότητες και να περάσει η τροπολογία σήμερα. Διαγράψτε τα με νομοτεχνική βελτίωση να περάσει. Το άλλο που θα φέρετε, πιθανόν να αφορά τη νέα αντίληψη που έχετε για τη δημιουργία νέας γενιάς συμβασιούχων, που πρέπει να πάνε στα δικαστήρια, για να διεκδικήσουν τη μονιμότητά τους ή για να εφαρμοστεί για άλλη μια φορά η επιλογή και η πολιτική Παυλόπουλου στο θέμα αυτό. Είναι έτερον εκάτερον, όμως. Εμείς θέλουμε σήμερα να διαγραφούν τα υπόλοιπα νομικά πρόσωπα και οι ειδικότητες ηλεκτροφωτισμού και να μείνει η διάταξη για την καθαριότητα, γιατί θα βρεθούν οι δήμοι χωρίς υπηρεσίες καθαριότητας. Ιδιαίτερα σε εμάς στο Ηράκλειο την Παρασκευή θα συζητηθούν τα ασφαλιστικά μέτρα. Αν, λοιπόν, εκληφθεί αρνητικά από τη μεριά της πολιτείας - δεν ξέρω και κατά πόσο τα δικαστήρια ακούνε τους υπουργούς και τους πρωθυπουργούς - θα ήθελα μία ξεκάθαρη δική σας δήλωση για το θέμα αυτό. Ευχαριστώ, κύριε Πρόεδρε.
Εμείς ευχαριστούμε. Τον λόγο έχει ζητήσει ο Υπουργός κ. Τόσκας τώρα και μετά ο κ. Βερναρδάκης. Κύριε Υπουργέ, έχετε τον λόγο.
Θέλω να πω δυο λόγια, κύριε Πρόεδρε. Νομίζω ότι είναι απόλυτα κατανοητό σε αυτό το Σώμα ότι προσπαθούμε να συμμαζέψουμε καταστάσεις και προβλήματα τα οποία θα έπρεπε να έχουν λυθεί εδώ και αρκετά χρόνια. Φέρνουμε σήμερα τη συμφωνία της ελληνοβουλγαρικής αστυνομικής συνεργασίας η οποία είχε υπογραφεί το 2010 και στη συνέχεια είχε μπει στα αζήτητα. Τη φέρνουμε, γιατί υπάρχει αναγκαιότητα. Ειδικά αυτή τη στιγμή υπάρχει μεγαλύτερη αναγκαιότητα. Το πρώτο είναι αυτό. Δεύτερον, το θέμα της τροπολογίας 666 για τους αστυνομικούς, την οποία κατέθεσα, πάλι είναι ανθρωπιστικό θέμα. Υπάρχει απόλυτη αναγκαιότητα. Τώρα, σε ό,τι αφορά το ότι μερικοί εθελοτυφλούν ή υποκριτικά αναφέρονται σε χώρους πράγματι προβληματικούς - και ξέρω ότι δεν είναι η ώρα του κοινοβουλευτικού ελέγχου, αλλά πρέπει να απαντήσω - όπως αναφέρθηκαν πριν από τον κ. Παπαθεοδώρου τα Εξάρχεια, θέλω να πω ότι δεν βλέπουν τις ενέργειες οι οποίες γίνονται τώρα και ξεχνούν τις ενέργειες οι οποίες δεν έγιναν ποτέ. Βέβαια, στο θέμα της Θάσου φάνηκε πόσο αποτελεσματική ήταν και η Κυβέρνηση και οι μηχανισμοί του Πυροσβεστικού Σώματος και της Πολεμικής Αεροπορίας και όλων όσων ενεπλάκησαν εκεί πέρα. Τώρα, τα υπόλοιπα ψέματα και οι ειρωνείες ο λαός μας ξέρει ότι έχουν κοντά ποδάρια. Ευχαριστώ.
Ευχαριστούμε. Τον λόγο έχει ο κ. Βερναρδάκης.
Ευχαριστώ, κύριε Πρόεδρε. Θέλω να κάνω δύο - τρεις διευκρινίσεις, οι οποίες είναι απαραίτητες. Στην τροπολογία για τους εμπειρογνώμονες εναρμονίζουμε τη δυνατότητα, που είπατε, κύριε Θεοχαρόπουλε, μέχρι της παράτασης. Ως προς την κοινοβουλευτική διαδικασία, ναι, είναι επείγουσα διαδικασία, διότι λήγουν οι αποσπάσεις. Είναι κάτι αυτονόητο. Είναι κάτι το οποίο έχει καθυστερήσει. Η ελληνική Κυβέρνηση, η ελληνική πλευρά, η ελληνική νομοθεσία έχει καθυστερήσει να ενσωματώσει αυτήν τη δυνατότητα. Δεν σημαίνει ότι υποχρεωτικά είναι οι ίδιοι, ότι θα μένουν οι ίδιοι. Είναι η θεσμική δυνατότητα. Δεύτερον, σε σχέση με την ανακατανομή του ΑΣΕΠ. Για να εξηγούμαστε, η κατανομή που είχε γίνει το 1998 δεν υπάρχει, έχουν καταργηθεί εκείνοι οι φορείς που δυνητικά θα μπορούσαν. Ήταν νομαρχίες, ήταν άλλα πράγματα. Εμείς κάναμε την κατανομή τώρα με βάση τις ανάγκες που έδωσαν οι υπηρεσίες, αλλά βεβαίως εδώ έχουν προκύψει ορισμένες τεχνητές αδυναμίες. Και βεβαίως, ακριβώς επειδή βρισκόμαστε σε δυνατότητες αλλαγής οργανογραμμάτων κ.ο.κ., λέμε: «γιατί ο Αναπληρωτής Υπουργός Διοικητικής Μεταρρύθμισης;» Γιατί αυτός κάνει την κατανομή, αυτός υπογράφει θεσμικά την κατανομή, κατόπιν αιτήσεως του αρμόδιου Υπουργείου, στο οποίο έχει πάει. Μπορεί, δηλαδή, να έχει πάει σε ένα κέντρο υγείας άλφα, το οποίο όμως ενδέχεται να έγινε με τη συναίνεση του εργαζόμενου. Και αυτό το υπογραμμίζω, διότι εδώ δεν έχουμε να κάνουμε με κινητικότητα, που είναι άσχετο θέμα, αλλά επειδή το θέτετε, το αναφέρω. Εδώ έχουμε να κάνουμε με κατανομή ανθρώπων, την οποία εμείς την κάναμε, διότι δεν υπήρχαν οι θέσεις τους. Οι θέσεις τους προέκυψαν από αίτημα δικό μας να μας δώσουν οι υπηρεσίες τις επείγουσες ανάγκες στο Υπουργείο Υγείας γενικά, στο Υπουργείο Εργασίας και στο Υπουργείο Δικαιοσύνης. Επομένως, αν υπάρχουν δυνατότητες ανακατανομής, θα πρέπει να μην περιμένουμε το νομοσχέδιο της κινητικότητας και τη διαδικασία. Μπορεί να γίνει τώρα, που γίνεται η κατανομή. Προφανώς, με τη συναίνεση του εργαζόμενου, με τη δήλωσή του, γιατί μπορεί να υπάρχουν και προσωπικά προβλήματα και μεγάλα οικογενειακά ζητήματα και, προφανώς, με την εισήγηση που θα κάνει ο αρμόδιος Υπουργός στον αρμόδιο Υπουργό για την κατανομή. Αυτή είναι η διαδικασία και τίποτα άλλο. Έρχομαι και στο τελευταίο ζήτημα, το οποίο είναι και το πιο σοβαρό και το πιο πολιτικό. Κοιτάξτε, θράσος έχει η Νέα Δημοκρατία. Έχει δημιουργήσει - τις έχω μετρήσει τον τελευταίο καιρό - σαράντα πέντε τουλάχιστον ειδών διαφορετικές εργασιακές σχέσεις στο δημόσιο, από μιας ημέρας έως οκτάμηνα, έως δεκάμηνα, έως ό,τι θέλετε. Αυτή η εργασιακή γαλέρα στο δημόσιο θα τελειώσει είτε είναι στους δήμους, με τα δικά τους συμφέροντα και τις δικές τους διαδικασίες είτε είναι στον σκληρό πυρήνα της κεντρικής Κυβέρνησης. Όμως, ακριβώς επειδή υπάρχει μια πολυπλοκότητα στις εργασιακές σχέσεις και πρέπει να ρυθμιστούν διάφορα θεσμικά ζητήματα, η γενική νομοθέτηση δεν είναι εύκολη και γι' αυτό χρειάζεται κάθε τρεις και λίγο να διορθώνουμε εργασιακές πραγματικότητες που προκύπτουν από ομάδες εργαζομένων, το προλεταριάτο παρεμπιπτόντως. Γιατί τις μαγκιές αυτές δεν τις κάνατε στα στελέχη της διοίκησης, τις κάνατε σε αυτούς που μπορούσατε να τις κάνετε: Στις καθαρίστριες, στους ηλεκτροφωτισμούς, στους ανυψωτές εργατικών μηχανημάτων, εκεί που μπορούσατε, εκεί που σας έπαιρνε, εκεί που δεν είχαν λόγο πουθενά. Αυτή η εργασιακή γαλέρα, λοιπόν, θα τελειώσει! Η Κυβέρνηση θα νομοθετήσει ενιαία σχέση εργασίας, με κανόνες και προφανώς θα σεβαστεί τις δυνατότητες που έχουν οι φορείς της τοπικής αυτοδιοίκησης ειδικότερα, σε σχέση με τους προϋπολογισμούς τους και την αντοχή τους. Μην ανησυχείτε καθόλου. Άλλωστε, αυτοί οι άνθρωποι υπάρχουν σήμερα μέσα στο δημόσιο - δεν είναι κάποιοι άλλοι οι οποίοι θα έρθουν - και με κάποιον τρόπο έχουν επιλεγεί κι όχι από μια κυβέρνηση.
Με δίμηνα και οκτάμηνα, κύριε Υπουργέ;
Παρακαλώ!
Με οκτάμηνα, βεβαίως.
Με δίμηνα!
Τα δίμηνα είναι άλλη ιστορία.
Παρακαλώ.
Δεν υπάρχουν δίμηνα;
Θα περιμένετε να δείτε τη διάταξη.
Δεν υπάρχουν δίμηνα στις παρατάσεις; Είναι νόμιμο αυτό;
Παρακαλώ, κύριε Γεωργαντά!
Η διάταξη αυτή…
Χωρίς καμμία αξιολόγηση των δήμων; Δεν κατάλαβα! Το μήνα; Να είναι με τον μήνα.
Κύριε Γεωργαντά, παρακαλώ!
Μα, μιλάει για «μαγκιές» δικές μας.
Κύριε Γεωργαντά, φωνάζετε για ζητήματα που δεν γνωρίζετε και εκτίθεστε.
Δεν αγνοώ καθόλου.
Παρακαλώ!
Κύριε Γεωργαντά, φωνάζετε για ζητήματα που αγνοείτε, δεν γνωρίζετε και εκτίθεστε. Δεν γνωρίζετε τη διάταξη η οποία θα έρθει και εκτίθεστε.
Εδώ είναι η εγκύκλιός σας.
Οι εργασιακές γαλέρες, κύριε Γεωργαντά, θα τελειώσουν. Αυτό να το καταλάβετε και είναι μια σαφής δήλωση και δέσμευση της Κυβέρνησης.
Κύριε Πρόεδρε, μου επιτρέπετε;
Μετά τον Υπουργό ο Κανονισμός λέει ότι ολοκληρώθηκε η συζήτηση, εκτός εάν υπάρχει προσωπικό θέμα.
Ανέφερε τη λέξη «μαγκιά» ως προς τη στάση της Νέας Δημοκρατίας και τη δική μου.
Σύμφωνοι. Εάν υπάρχει προσωπικό…
Παρακαλώ να μιλήσω και να ακούσει την απάντησή μου.
Παρακαλώ, εάν υπάρχει προσωπικό θέμα, θα σας δώσω τον λόγο.
Το ύφος και το περιεχόμενο της τοποθέτησης από τον κύριο Υπουργό δεν ήταν πολιτικό, με προτάσεις και εκφράσεις, οι οποίες με θίγουν.
Εφόσον είναι επί προσωπικού, έχετε τον λόγο για ένα λεπτό.
Κύριε Πρόεδρε, μπορώ να πάρω τον λόγο;
Παρακαλώ.
Κύριε Πρόεδρε, επειδή είμαστε νοήμονες, η «μαγκιά» αφορούσε τη Νέα Δημοκρατία και την πολιτική των κυβερνήσεων. Δεν αφορούσε εσάς. Σας το λέω αυτό, διότι εφ' όσον γνωρίζουμε γράμματα, να καταλαβαίνουμε τι είναι προσωπικό και τι δεν είναι. Από εδώ και πέρα, δώστε του τον λόγο για προσωπικό. Εγώ δηλώνω ότι κάνω μια πολιτική τοποθέτηση σε ό,τι αφορά τις πολιτικές των προηγούμενων κυβερνήσεων.
Έχει ολοκληρωθεί η συζήτηση. Δεν νομίζω ότι υπάρχει θέμα, κύριε Γεωργαντά.
Μου έχετε δώσει τον λόγο, κύριε Πρόεδρε.
Επί προσωπικού, όμως. Ο Υπουργός είπε ότι δεν το είπε για εσάς.
Κύριε Πρόεδρε, μου είχατε δώσει τον λόγο. Δεν θα τον πάρετε πίσω μετά την παρέμβαση του Υπουργού. Εκπροσωπώ τη Νέα Δημοκρατία σήμερα, ως εισηγητής.
Ορίστε, έχετε τον λόγο για ένα λεπτό. Σας παρακαλώ, όχι παραπάνω, γιατί θα διαιωνίσουμε τη συζήτηση.
Κύριε Πρόεδρε, εάν δεν αποτελεί παρεκτροπή το γεγονός ότι σε κάθε τροπολογία που φέρνει ιδίως ο κ. Βερναρδάκης, έχει την ορολογία «κατά παρέκκλιση κάθε γενικής και ειδικής διάταξης» - είναι ο συνήθης τρόπος νομοθέτησης του συγκεκριμένου Υπουργείου και της Κυβερνήσεως - εάν δεν είναι παρεκτροπή το γεγονός ότι ενώ το άρθρο 103 του Συντάγματος προβλέπει τι γίνεται με τις συμβάσεις ορισμένου χρόνου, ενώ το προεδρικό διάταγμα του 2004 προβλέπει με συνέπεια τι γίνεται με τις συμβάσεις ορισμένου χρόνου και σήμερα έρχεται αυτή η Κυβέρνηση να εκμεταλλευτεί τον πόνο των εργαζομένων που ευελπιστούν σε νομιμοποίηση, τότε τι είναι; Εμείς δεν είπαμε να μην εφαρμοστεί ο ΑΣΕΠ. Παντού ό,τι προβλέπεται από τον ΑΣΕΠ, είτε για τις δίμηνες συμβάσεις είτε για τις οκτάμηνες συμβάσεις. Αυτό που γίνεται με αυτήν την Κυβέρνηση είναι ότι κατά παράβαση όλων αυτών των διατάξεων - και προκαλώ κάποιον να μου πει με βάση ποιες διατάξεις γίνονται αυτά, το λέει η ίδια η διάταξη μέσα της - έρχεται να δημιουργήσει μια στρατιά ομήρων εργαζομένων, αφήνοντας απ' έξω άλλους που θα μπορούσαν ίσως να διεκδικήσουν ίσως τις ίδιες θέσεις και χωρίς να γίνεται καμμιά κοστολόγηση της επιβάρυνσης των ΟΤΑ. Νομίζω ότι αυτό όχι απλώς αποτελεί πολιτικό θράσος από την πλευρά της Κυβέρνησης, αλλά μια πρακτική η οποία οδηγεί σε πραγματικά επικίνδυνα μονοπάτια.
Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών και Διοικητικής Ανασυγκρότησης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Ναι.
Ναι.
Όχι.
Ναι.
Όχι.
Ναι.
Ναι.
Συνεπώς το σχέδιο νόμου του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο 1 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Ναι.
Ναι.
Όχι.
Ναι.
Όχι.
Ναι.
Ναι.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 664 και ειδικό 49 ως έχει;
Ναι.
Όχι.
Όχι.
Ναι.
Παρών.
Όχι.
Ναι.
Συνεπώς η τροπολογία με γενικό αριθμό 664 με ειδικό 49 έγινε δεκτή ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 665 και ειδικό 50 ως έχει;
Ναι.
Όχι.
Όχι.
Ναι.
Παρών.
Όχι.
Ναι.
Συνεπώς η τροπολογία με γενικό αριθμό 665 με ειδικό 50 έγινε δεκτή ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 666 και ειδικό 51 ως έχει;
Ναι.
Ναι.
Παρών.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 666 με ειδικό 51 έγινε δεκτή ως έχει κατά πλειοψηφία. Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Ναι.
Όχι.
Ναι.
Ναι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας και άλλες διατάξεις» έγινε δεκτό επί της αρχής και επί των άρθρων. Εισερχόμαστε στην ψήφιση στο σύνολο του νομοσχεδίου. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Ναι.
Όχι.
Ναι.
Όχι.
Ναι.
Ναι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Εσωτερικών και Διοικητικής Ανασυγκρότησης: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Βουλγαρίας περί Διασυνοριακής Αστυνομικής Συνεργασίας και άλλες διατάξεις» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.48΄ λύεται η συνεδρίαση για αύριο, ημέρα Πέμπτη 15 Σεπτεμβρίου 2016 και ώρα 9.30΄ με αντικείμενο εργασιών του Σώματος: α) Αφιέρωμα στην Παγκόσμια Ημέρα της Δημοκρατίας και την Ημέρα Εθνικής Μνήμης για την καταστροφή του Μικρασιατικού Ελληνισμού, β) κοινοβουλευτικό έλεγχο: συζήτηση επίκαιρων ερωτήσεων και γ) νομοθετικό έργο: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Παναγιώτη Καμμένου και Δημητρίου Δημητριάδη.